Perlu terus “seiring sejalan” perkukuh perpaduan

Perpaduan. Frasa yang begitu tinggi nilainya, dan sangat besar ertinya. Perpaduan lawannya perpecahan. Perpecahan boleh mengundang permusuhan.

Menyemai perpaduan rakyat bukan senang. Ia mengambil masa yang lama untuk dibina, tetapi senang runtuh cukup dengan kata-kata sahaja. Ia kerana cakap-cakap yang berbaur perkauman akan menanam bibit-bibit kebencian.  Begitulah natijahnya kalau usaha mengukuh perpaduan diambil mudah oleh generasi muda; dan sekiranya tidak pula diperturunkan oleh orang lama.  Dalam hal ini, molek untuk kita menghayati serta melaksana titah pemerintah. Yang di-Pertuan Agong mewariskan tiga nasihat berguna, semasa menyempurnakan pelancaran majlis Sambutan Minggu Perpaduan Peringkat Kebangsaan 2023.  Pertama, agar kita semua menjadikan perpaduan sebagai aset negara yang paling penting. Ia untuk masa depan Malaysia yang lebih baik dan terjamin.  Kurangkan juga perbezaan sesama kita kerana ini hanya melebarkan jurang antara setiap kaum, bangsa dan agama.  Selain itu, Al-Sultan Abdullah Ri'ayatuddin Al-Mustafa Billah Shah bertitah, betapa penerapan nilai perpaduan harus bermula dari rumah. Sesungguhnya, amat besar cita-cita dan harapan baginda tuanku kepada kita.  Kepentingan memelihara dan menyemai perpaduan menjadi tanggungjawab semua. Dalam hal ini, umum perlu tahu, di pihak kerajaan Malaysia Madani, telah merintis pelbagai usaha untuk mengukuh perpaduan rakyat. Terutama dalam mendekati dan meningkatkan kesedaran masyarakat.  Antaranya menerusi program Sambutan Minggu Perpaduan 2023, yang telah berjaya dianjurkan Kementerian Perpaduan Negara. Acara itu yang disambut bulan lalu merupakan usaha penyatupaduan berterusan; untuk mendidik, membentuk peribadi dan tingkah laku masyarakat Malaysia yang pelbagai kaum, agama dan budaya serta meraikan kepelbagaian.  Kementerian Perpaduan Negara bawah teraju Menterinya Datuk Aaron Ago Dagang menyasarkan untuk menjadikan Sambutan Minggu Perpaduan sebagai acara tahunan.  Menerusi pelaksanaannya pada minggu terakhir bulan Mei setiap tahun, kementerian berharap dapat terus menarik penyertaan rakyat pelbagai lapisan, juga kerjasama dan penyertaan pelbagai agensi kerajaan, NGO, serta syarikat persendirian.

Pada bulan lepas, sambutan diterima sangat menggalakkan di semua 16 lokasi berbeza di seluruh negara. Bermula dari 20 hingga 28 Mei lalu, program pertama diadakan Kuching Sarawak sebelum berakhir di beberapa lagi bandar termasuk di ibu negara.  Di Kuching misalnya, acara peringkat kebangsaan itu berjaya menarik sokongan pengunjung untuk menyertai acara-acara yang disaji.  Orang ramai yang hadir bersikap terbuka apabila turut menggayakan budaya tradisional pelbagai kaum di Malaysia yang berwarna-warni. Antaranya, termasuk murid prasekolah, komuniti Kawasan Rukun Tetangga (KRT) dan mahasiswa IPT.  Keterbukaan yang ditunjukkan sekali gus turut menyaksikan dua rekod berjaya tercipta dalam Malaysia's Book of Records. Menerusi penglibatan sehingga 2, 471 peserta, melayakkan mereka diiktiraf bagi kategori 'Pemakaian Baju Etnik Teramai Dalam Satu Acara'.  Sijil pengiktirafan turut diberikan bagi kategori 'Penyertaan Kumpulan Etnik Terbanyak dalam Pameran Kebudayaan'; iaitu dengan penyertaan 17 kumpulan etnik sempena dengan program Sambutan Minggu Perpaduan berkenaan.  Sesungguhnya kejayaan yang dikecapi melalui program itu, memperlihatkan betapa negara memiliki rakyat yang bersatu-padu.  Penulis juga merasakan ia berhasil memberi makna besar dalam mengangkat tema program Sambutan Minggu Perpaduan iaitu 'Perpaduan Dalam Kepelbagaian'.  Kini, meski usaha seumpama itu telah berakhir, ia tidak seharusnya menutup ruang untuk rakyat terus menghidupkan ikatan kebersamaan.  Melangkah ke hadapan, kita perlu terus seiring sejalan. Bak kata masyarakat Iban di Sarawak, 'Segulai Sejalai'.

PENULIS AFFENDI ABDUL KARIM ialah Editor Kanan Berita Radio RTM.


Pilihan bijak selepas SPM

Program komunikasi dan media membangunkan kemahiran profesional untuk memastikan pelajar bersedia memasuki tenaga kerja seterusnya menggapai kejayaan dalam kerjaya pilihan.

Dunia pendidikan melalui kaca mata media mengangkat kecemerlangan pelajar dalam keputusan Sijil Pelajaran Malaysia (SPM) 2022 yang baharu diumumkan. Rata-rata keputusan menunjukkan peningkatan dalam semua mata pelajaran. Di sebalik keputusan cemerlang itu, pelajar perlu membuat keputusan memilih destinasi atau hala tuju selepas ini.

Ke mana selepas SPM? Kalau pelajar cemerlang seperti Muhammad Aziq Asri yang memperoleh 8A 1B bercadang menyambung pelajaran ke Tingkatan Enam demi memenuhi cita-cita menjadi ahli sejarah, anda pula bagaimana? Muhammad Aziq merupakan calon Berkeperluan Pendidikan Khas (CBPK) berdepan dengan masalah autism meminati sejarah terutama yang berkaitan dengan peperangan.

Pemilihan kerjaya pendidikan selepas SPM penting untuk masa depan dalam bidang pengajian yang diminati. Bagi sesetengah bidang, minat sahaja belum cukup kerana terdapat syarat lain yang perlu diseiringkan sebelum melanjutkan pelajaran.

Jika minat dan bakat anda dalam bidang komunikasi, anda berkemungkinan sesuai untuk meneroka industri komunikasi dan media. Industri kreatif ini sentiasa mempunyai permintaan dalam pasaran kerana selain menjadi peneraju industri komunikasi dan media, bidang ini sentiasa relevan dalam dunia pekerjaan yang luas.

Bagaimana jurusan komunikasi dan media boleh melengkapkan pelajar dengan kemahiran yang diperlukan untuk cemerlang dalam pelbagai bidang profesional? Apakah potensi pekerjaan dalam bidang komunikasi dan media seperti perhubungan awam, kewartawanan, pengiklanan, pemasaran digital, penyiaran dan komunikasi korporat.

Kepelbagaian sub bidang ini memberi gambaran tentang laluan kerjaya yang pelbagai tersedia untuk graduan komunikasi dan media. Ijazah komunikasi dan mediaataupun diploma komunikasi dan media membuka pelbagai peluang kerjaya merentasi pelbagai industri.

Pena dahulu lebih tajam daripada mata pedang

Pepatah terkini dalam dunia digital ‘Tweet lebih tajam daripada mata pedang’! Pelajar komunikasi dan media diajar untuk menjalankan temubual, penyelidikan, menulis berita dan rencana, menyunting kandungan, menyampaikan maklumat dengan cara yang tidak berat sebelah dan penulisan objektif.

Pesan penulis-penulis hebat, ‘kalau nak jadi penulis, kena jadi pembaca dulu’. Sudah tentu! Membaca adalah asas penting untuk menjadi seorang penulis.

Bacalah pelbagai karya, gaya penulisan, teknik dan genre, semua ini membantu anda mengembangkan suara dan gaya penulisan anda sendiri. Dengan membaca, anda dapat meningkatkan perbendaharaan kata dan penguasaan bahasa sekaligus membolehkan anda menyatakan idea dengan lebih berkesan dan tepat.

Maka, membaca, membaca, membaca kemudian barulah menulis. Anda akan menemui kecintaan dan minat yang mendalam dalam penulisan. Setiap karya memungkinkan menjadi inspirasi, menyentuh hati dan memberi pengalaman serta buah fikiran kepada orang lain.

J.K. Rowling semasa berucap di Universiti Harvard, memutuskan untuk bercakap tentang kepentingan imaginasi dan konsep kegagalan yang membawa kepada keazaman dan disiplin yang tidak disangka dalam penulisan. Katanya, “Anda tidak akan benar-benar mengenali diri anda atau kekuatan sehingga kedua-duanya diuji oleh kesukaran.”

Pentingnya kemahiran komunikasi meliputi komunikasi digital dan media sosial dalam lanskap profesional masa kini. Pelajar akan mengembangkan kemahiran dalam mencipta kandungan media, pengurusan media sosial, penceritaan secara digital dan sebagainya. Dengan itu, pelajar akan mempelajari cara komunikasi berkesan dalam format medium media yang berbeza.

Pelajar bukan sahaja menumpukan pada aspek teori sahaja tetapi memperoleh kemahiran praktikal melalui pengalaman langsung. Pengalaman boleh diperoleh semasa latihan amali, projek media dan kerja-kerja kolaborasi dengan rakan dalam kelas.

Pelajar jurusan komunikasi dan media kebiasaannya aktif melibatkan diri dalam aktiviti kokurikulum, kelab dan projek komuniti. Mereka akan memanfaatkan aktiviti dan menggunakan pengetahuan serta kemahiran ini di luar kelas. Aktiviti ini dapat melahirkan sikap positif, kepimpinan dan kemampuan bekerjasama dengan orang lain.

Selain itu, mereka dilatih menjalin rangkaian dengan profesional dalam industri dan ini akan meningkatkan peluang mereka untuk berjaya dalam bidang komunikasi dan media yang kompetitif.

Evolusi teknologi komunikasi merubah platform media turut mempengaruhi budaya kerja dalam komunikasi dan media. Pelajar akan menyesuaikan diri dengan teknologi baharu. Universiti akan menyediakan peluang kepada pelajar untuk memperoleh pengalaman dalam dunia sebenar melalui latihan amali, perkongsian industri dan projek yang memerlukan praktis atau hands-on.

Bidang komunikasi berkembang disebabkan oleh kemajuan dalam teknologi dan perubahan dinamik masyarakat. Selain daya tahan dan kebolehan menyesuaikan diri dengan teknologi komunikasi, mereka turut perkukuhkan literasi media dan pemikiran kritis semasa mengemudi lanskap media yang sentiasa berubah. Ia satu keperluan penting dalam membuat pertimbangan dan menjadi pengguna atau mencipta kandungan media supaya lebih bertanggungjawab.

Laluan kerjaya dalam bidang komunikasi dan media

Mengikuti kisah kejayaan alumni yang boleh memberi inspirasi, menitip perjalanan kerjaya mereka, pencapaian dan bagaimana pendidikan dan kemahiran yang mereka peroleh dapat membantu mereka mengharungi bidang kerjaya masing-masing. Antara kerjaya pilihan adalah:

Ini hanyalah beberapa contoh laluan kerjaya yang tersedia untuk graduan komunikasi dan media. Bidang ini dinamik dan sentiasa berkembang yang menawarkan peluang untuk ‘orang masscomm yang boleh buat macam-macam’.

Mereka juga boleh menjana pendapatan sebagai penterjemah buku, laporan tahunan, ghost writer dan sebagainya. Manakala graduan yang belum mendapat pekerjaan idaman, teruskan mencari peluang kerja yang sesuai dengan latar belakang anda. Pada masa yang sama tingkatkan kemahiran yang relevan dengan bidang komunikasi.

Dalam dunia serba maju ini, kita bersaing dengan peningkatan dan pembangunan AI (Artificial Intelligence) menyebabkan beberapa kursus atau pekerjaan menjadi lapuk, walaupun teknologi mendominasi, namun kita masih memerlukan sentuhan manusia untuk meletakkan emosi ke dalam kata-kata, untuk ‘memberi nyawa’ atau kehidupan pada perkara yang statik dan untuk berhubung antara satu sama lain.

Oleh itu, kajian komunikasi massa akan membantu anda mengharungi semua cabaran dan kemajuan teknologi ini.

PENULIS, NORAZIRAWATI AHMAD ialah Pensyarah/Ketua Program Komunikasi, Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Kos sara hidup antara faktor lepasan SPM tidak sambung pengajian

(Sebahagian pelajar yang mendapat keputusan cemerlang 7A, 8A, 9A, 10A dan 11A dalam peperiksaan SPM 2022 bergambar kenangan di SMK Seksyen 18, Shah Alam/BERNAMA)

Kemerosotan minat pelajar lepasan Sijil Pelajaran Malaysia (SPM) untuk melanjutkan pengajian menjadi trend membimbangkan di Malaysia. Data terkini mendedahkan bahawa hampir 50% pelajar lepasan SPM dari sesi persekolahan 2021 telah memilih untuk tidak melanjutkan pelajaran ke peringkat tinggi. Angka itu menyaksikan peningkatan ketara berbanding tahun sebelumnya, hanya 35% daripada lepasan SPM pada tahun 2020 menyatakan kurang minat untuk menyambung pelajaran.

Terdapat beberapa faktor yang menyumbang terhadap pengurangan minat dalam kalangan lepasan SPM ini untuk melanjutkan pengajian. Salah satu faktor penting adalah berkaitan kos sara hidup yang tinggi, ditambah dengan tuntutan perbelanjaan di institusi pengajian tinggi yang perlu ditanggung oleh pelajar dan keluarga mereka. Kos itu termasuk yuran pengajian, perbelanjaan, penginapan dan pelbagai kos lain.

Cabaran kewangan yang dihadapi menyukarkan mereka memenuhi keperluan untuk melanjutkan pengajian, terutama kepada golongan berpendapatan rendah. Akibatnya, terdapat pelajar cenderung memilih untuk menceburi alam pekerjaan sejurus selepas tamat peperiksaan SPM untuk memenuhi keperluan pendapatan keluarga serta memperoleh pendapatan sendiri.

Selain itu, keinginan untuk berdikari dan membina peluang untuk menjana pendapatan sendiri mendorong lepasan SPM untuk berhenti melanjutkan pelajaran. Ramai pelajar merasakan bahawa mereka mempunyai pemahaman yang lebih baik tentang keadaan ekonomi peribadi mereka sendiri.

Program universiti yang disifatkan terlalu panjang tempohnya dan menelan kos tinggi menjadikan lepasan SPM merasakan melanjutkan pengajian ke peringkat universiti di Malaysia tidak menawarkan fleksibiliti seperti universiti di negara luar seperti di Australia, United Kingdom atau Amerika Syarikat.

Oleh itu, ramai kalangan mereka percaya bahawa dengan membuat keputusan masuk ke alam pekerjaan atau memulakan perniagaan sendiri sejurus tamat SPM dapat memanfaatkan peluang pengalaman kerja secara langsung lebih awal dan dapat mengurus kewangan dengan lebih baik serta mencapai kestabilan kewangan lebih awal berbanding melalui pendidikan formal.

Kurangnya keyakinan terhadap impak serta manfaat jangka masa panjang selepas melanjutkan pengajian di peringkat tinggi turut mempengaruhi sesetengah pelajar lepasan SPM memilih untuk tidak melanjutkan pelajaran.

Graduan universiti swasta khususnya, telah menyatakan keraguan tentang jaminan pekerjaan serta kestabilan kewangan setelah memperoleh kelulusan dari universiti. Mereka merasakan bahawa limpahan graduan universiti dalam pasaran pekerjaan tidak semestinya membawa kepada prospek pekerjaan yang lebih baik atau tahap pendapatan lebih tinggi jika dibandingkan dengan masa dan wang yang telah dilaburkan.

Tambahan pula, ketersediaan peluang pekerjaan dalam ekonomi gig yang semakin berkembang telah mempengaruhi keputusan lepasan SPM untuk memasuki alam pekerjaan secara langsung. Ekonomi gig menawarkan waktu kerja yang lebih anjal atau fleksibel dan pilihan pekerjaan jangka pendek, menarik minat generasi muda.

Kebangkitan perniagaan dan platform dalam talian juga telah menyediakan ruang dan peluang kepada lepasan SPM untuk terlibat dalam e-dagang sekali gus memperoleh pendapatan melalui pelbagai cara secara digital.

Namun, terdapat lepasan SPM mengiktiraf dan percaya kepentingan bidang profesional khusus yang memerlukan pendidikan formal, seperti perubatan, perakaunan, dan undang-undang. Bagaimanapun, mereka mempersoalkan kadar keciciran yang tinggi dalam kalangan pelajar yang bergelut untuk menanggung kos sara hidup semasa belajar dan mencadangkan agar kerajaan menilai semula kelemahan sistem pinjaman pendidikan dan meningkatkan jumlah pinjaman sejajar dengan inflasi.

(Reaksi calon SPM 2022 meraikan kejayaan selepas memperoleh keputusan cemerlang di Sekolah Menengah Agama (Atas) Sultan Zainal Abidin/Foto BERNAMA)

Kementerian Pendidikan telah menyedari bahawa minat untuk menyambung pengajian dalam kalangan lepasan SPM semakin berkurangan. Oleh itu pihak kemenrian kini dalam usaha untuk melaksanakan pelbagai program pembangunan peribadi dan pendidikan kerjaya di sekolah.

Inisiatif itu bertujuan untuk meningkatkan kesedaran pelajar tentang kepentingan pendidikan tinggi sambil melengkapkan mereka dengan pengetahuan, kemahiran, dan minat kerjaya untuk persediaan masa hadapan.

Justeru, dalam melahirkan generasi masa akan datang yang berpendidikan tinggi, langkah-langkah berikut boleh diambil:

Bagi menangani kebimbangan kewangan yang mungkin menghalang sesetengah lepasan SPM untuk melanjutkan pelajaran ke peringkat tinggi, pihak berwajib serta institusi pendidikan perlu menyediakan platform serta program bantuan kewangan yang lebih luas seperti mendedahkan pelajar berkaitan peluang biasiswa, geran dan pinjaman pendidikan yang tersedia daripada badan kerajaan, organisasi swasta dan universiti. Tekankan kepentingan perancangan kewangan dan teroka pilihan untuk kerja sambilan atau program pengajian sambilan.

Mengadakan sesi penerangan, seminar, pameran pendidikan di sekolah atau melalui media sosial dan platform digital bagi menerangkan kepada pelajar-pelajar lepasan SPM tentang faedah dan peluang pendidikan di intitusi pengajian tinggi. Beri penekana dalam aspek kelebihan seperti peningkatan prospek kerjaya, potensi pendapatan yang lebih tinggi, pembangunan peribadi, dan pemerolehan kemahiran khusus.

Menyediakan perkhidmatan kaunseling kerjaya kepada lepasan SPM untuk membantu mereka memahami minat, kekuatan dan aspirasi mereka. Menyediakan panduan tentang laluan pendidikan berbeza yang tersedia, seperti universiti, kolej, latihan vokasional dan institut teknikal, berdasarkan matlamat kerjaya mereka.

Mewujudkan program bimbingan; lepasan SPM boleh berhubung dengan individu yang berjaya dalam melanjutkan pelajaran ke peringkat tinggi bagi membimbing mereka dalam mengambil keputusan yang tepat dan memberikan panduan dalam mengembangkan visi kerjaya yang diminati dengan lebih jelas berdasarkan minat dan bakat mereka. Mentor boleh memberi bimbingan, berkongsi pengalaman peribadi, dan menjadi contoh teladan, memberi inspirasi kepada lepasan SPM untuk mengikuti jejak mereka.

Serlahkan kisah kejayaan lepasan SPM yang telah melanjutkan pelajaran ke peringkat tinggi dan mencapai matlamat mereka. Wujudkan rangkaian atau platform alumni di mana bekas lepasan SPM yang telah melanjutkan pelajaran boleh berkongsi pengalaman mereka, memberi nasihat, dan berfungsi sebagai sistem sokongan untuk lepasan SPM semasa.

6. Sokongan dan testimoni rakan sebaya

Atur sesi untuk lepasan SPM berinteraksi dengan pelajar pengajian tinggi semasa, sama ada secara peribadi atau melalui platform dalam talian. Benarkan mereka mendengar pengalaman secara langsung dan mendapatkan pandangan tentang kehidupan kampus, cabaran akademik dan faedah melanjutkan pengajian tinggi.

Bekerjasama dengan universiti, kolej dan pusat latihan vokasional untuk memudahkan lawatan kampus, hari terbuka dan pameran kerjaya. Galakkan lepasan SPM untuk meneroka institusi pendidikan yang berbeza, belajar tentang program yang ditawarkan, dan berinteraksi dengan pelajar dan fakulti secara langsung.

Terangkan pilihan pembelajaran fleksibel yang terdapat di institusi pengajian seperti program separuh masa, dalam talian atau pendidikan jarak jauh. Tekankan pilihan program pengajian yang fleksibel dan kemudahan yang ditawarkan yang sesuai dengan keadaan pelajar, terutamanya bagi mereka yang mungkin mempunyai kekangan dalam mengurus komitmen lain atau cabaran dari sudut kewangan.

9. Kerjasama industri  serta pengalaman pembelajaran menarik

Jalinan kerjasama dengan industri bagi memberi pendedahan tentang peluang kerjaya.  Pamerkan pelbagai kursus dan program yang tersedia dalam pendidikan tinggi seiring dengan keperluan industri semasa dan berikan pendedahan tentang peluang pembelajaran secara praktikal dan pembelajaran berdasarkan pengalaman, latihan amali, dan projek penyelidikan yang boleh meningkatkan pengetahuan dan kemahiran pelajar dalam pendidikan formal.

Penglibatan ibu bapa dengan menganjurkan sesi maklumat khusus untuk mereka adalah penting. Atasi kebimbangan mereka, berikan mereka sumber, dan tekankan faedah jangka panjang pendidikan tinggi untuk masa depan anak-anak mereka.

Kesimpulannya, kurangnya minat pelajar lepasan SPM untuk melanjutkan pelajaran boleh dikaitkan dengan faktor seperti kos sara hidup yang tinggi, keinginan untuk berdikari dan pendapatan segera, dan keraguan terhadap nilai pendidikan universiti.  Ketersediaan peluang pekerjaan dalam ekonomi gig dan persepsi pilihan pengajian yang lebih pendek dan fleksibel di luar negara turut mempengaruhi keputusan lepasan SPM.

Adalah penting bagi kerajaan, institusi pendidikan dan masyarakat secara keseluruhan untuk menangani kebimbangan ini dengan menyediakan sokongan kewangan, dan mendedahkan manfaat jangka panjang pendidikan tinggi untuk menggalakkan lebih ramai lepasan SPM melanjutkan pelajaran.

PENULIS WAN SHAHZLINDA SHAH SHAHAR DAN AHMAD YANI ISMAIL ialah Pensyarah di Jabatan Perakaunan dan Kewangan Fakulti Pengurusan dan Muamalah Universiti Islam Selangor.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Keputusan SPM: Kawal debaran tentukan hala tuju seterusnya

Hari ini keputusan Sijil Pelajaran Malaysia (SPM) diumumkan. Memang menjadi kelaziman, debaran pasti dirasakan terutama pelajar mahu pun ibu bapa. Debaran yang dirasakan semasa menunggu keputusan peperiksaan SPM adalah perasaan normal dan lumrah. Ia merupakan kombinasi perasaan gementar, gelisah, dan tidak pasti tentang keputusan hasil peperiksaan yang telah mereka jalani setahun lalu,

Dalam menghadapi debaran, peranan ibu bapa dan guru penting kerana jika tidak dikawal, debaran ini boleh menjadi tekanan emosi yang besar dan boleh mempengaruhi keadaan mental serta fizikal pelajar. Oleh itu, dengan mengamalkan pemeliharaan diri yang baik, menguruskan emosi dengan berkesan, dan mengalihkan fokus kepada aktiviti lain, pelajar dapat mengurangkan tekanan sekali gus memperoleh keseimbangan semasa menunggu keputusan amat penting itu.

Perasaan sama mungkin dirasai bersama-sama 403,637 orang calon yang telah menduduki peperiksaan SPM tahun 2022 di seluruh negara di 3,355 pusat peperiksaan. Namun, pelajar tidak berseorangan, ini kerana ibu bapa dan guru turut merasai debaran. Malah ibu bapa dan guru merupakan pendukung utama kepada pelajar walau apa pun keputusan SPM yang pelajar peroleh.

Ibu bapa dan guru perlu mengingatkan pelajar bahawa keputusan peperiksaan SPM bukanlah penentu tunggal masa hadapan mereka. Ini kerana peluang untuk berjaya dalam hidup tetap terbuka luas dengan pelbagai jalan dan mereka mesti terus berusaha untuk mencapai matlamat hidup tanpa mengabaikan nilai-nilai dan pengalaman lain sepanjang menimba ilmu di sekolah.

Realitinya, debaran tidak dapat dielak sepenuhnya, terdapat beberapa cara yang dapat membantu mengendalikan debaran semasa menunggu keputusan SPM. Antaranya pelajar perlu memastikan diri mereka mendapat tidur mencukupi, mengamalkan pemakanan seimbang dan menjaga kesihatan fizikal. Penjagaan diri dengan baik membolehkan pelajar mengurangkan kesan mental, fizikal seterusnya mengatasi kelesuan yang mungkin timbul daripada debaran.

Selain itu, penting untuk menguruskan emosi dengan berkesan. Pelajar boleh menggunakan pelbagai teknik pernafasan, meditasi, solat atau senaman untuk membantu mengurangkan tahap kegelisahan dan meningkatkan keadaan mental yang positif. Di sini pentingnya peranan ibu bapa, guru dan rakan sebaya untuk berbual yang boleh memberikan sokongan emosi serta menjadi sumber kekuatan saat-saat akhir.

Pelajar juga boleh memilih untuk terlibat dalam aktiviti luaran yang menyeronokkan dan memberi mereka kepuasan, seperti membaca buku, menulis, atau melibatkan diri dalam hobi dan minat mereka. Ini dapat membantu mengalihkan perhatian daripada debaran dan memberikan rasa kawalan dan kepuasan yang positif.

Debaran pelajar mungkin hanya untuk mengetahui keputusan peperiksaan SPM, namun, dalam diam ibu bapa turut mengalami debaran yang tersendiri walaupun wajah kelihatan tenang. Debaran ibu bapa lebih kepada memikirkan masa hadapan anak kesayangan mereka selepas menerima keputusan peperiksaan itu nanti.

Ini lebih kepada keprihatinan ibu bapa terhadap peluang menyambung pelajaran atau seterusnya peluang kerjaya anak mereka selepas tamat belajar di universiti. Ia adalah hal yang wajar dan sering kali muncul. Mereka prihatin kerana ingin anak-anak mereka memiliki masa depan yang cerah dan stabil, serta memiliki peluang yang baik untuk bekerja setelah menyelesaikan pengajian di universiti.

Pengajian di universiti merupakan nilai jangka panjang pelaburan hidup untuk anak-anak. Mempunyai ijazah universiti selalunya membuka pintu kepada peluang pekerjaan yang lebih baik dengan gaji lebih tinggi dalam kerjaya.

Dalam jangka panjang, melabur dalam pendidikan universiti boleh menjana pulangan yang tinggi melalui peluang kerjaya lebih baik dan kestabilan kewangan. Walaupun kos pendidikan universiti boleh menjadi beban besar, adalah penting memahami keprihatinan ibu bapa untuk melihatnya sebagai tanggungjawab demi masa depan anak mereka.

Dalam mempertimbang faedah, kelebihan dan kekurangan, pilihan pembiayaan yang tersedia serta merancang kewangan dengan baik boleh membantu mengatasi kebimbangan tentang kos dan memastikan peluang pendidikan yang baik untuk anak-anak.

Ini kerana, memahami kebimbangan ibu bapa mengenai kos pendidikan universiti juga adalah penting. Memang benar bahawa pengajian peringkat universiti melibatkan pelbagai kos, termasuk yuran pengajian, perbelanjaan sara hidup, buku, peralatan, dan sebagainya.

Keprihatinan ini penting untuk difahami kerana melibatkan perancangan kewangan keluarga. Ibu bapa perlu membuat rancangan kewangan yang baik bagi merangka menguruskan kos pendidikan anak di universiti.

Ini termasuk menetapkan belanjawan, menyimpan secara konsisten dan mempertimbangkan pilihan seperti kerja sambilan untuk membantu membayar pendidikan anak. Walaupun terdapat pelbagai kaedah pembiayaan pendidikan yang boleh membantu memenuhi keperluan perbelanjaan pendidikan. Namun adalah penting untuk ibu bapa membuat penyelidikan dan memahami dengan baik terma dan akibat mengambil pinjaman.

Selain itu, terdapat juga kebimbangan lain ibu bapa terhadap masa hadapan anak mereka. Ini berkaitan dengan peluang pekerjaan selepas tamat pengajian di universiti. Ini berkaitan terdapat persaingan yang sengit dalam peluang pekerjaan. Realitinya peluang pekerjaan hari ini sangat kompetitif, dan bilangan graduan universiti juga meningkat dari tahun ke tahun.

Ibu bapa mungkin bimbang anak mereka sukar mendapatkan pekerjaan yang diingini kerana persaingan sengit. Selain itu, terdapat ketidakpadanan antara keperluan pendidikan dan industri, kadang kala terdapat jurang antara apa yang diajar di universiti dan kemahiran yang diperlukan dalam pasaran kerja. Ibu bapa mungkin bimbang kurikulum yang diajar di universiti tidak menepati dalam menyediakan anak mereka untuk memasuki alam pekerjaan.

Dari tahun ke tahun, dunia pekerjaan berubah dengan pantas disebabkan oleh kemajuan teknologi dan perkembangan ekonomi. Mereka mungkin merasakan sukar bagi graduan baharu untuk mencari kerja yang sepadan dengan kelayakan mereka.

Ibu bapa mungkin bimbang bahawa pekerjaan semasa tidak relevan atau hilang pada masa hadapan, dan anak mereka bakal menghadapi kesukaran untuk menyesuaikan diri dengan perubahan ini. Malah lebih parah kemungkinan anak mereka menganggur selepas tamat pengajian.

Semua maklum berkenaan laporan yang dibacakan oleh Fadhlina Sidek, Menteri Pendidikan Malaysia baru-baru ini di parlimen berkenaan statistik pelajar yang tidak mahu menyambung pengajian selepas SPM.

Menurut beliau, melalui data sistem eProfil Kerjaya Murid (ePKM) menunjukkan bahawa seramai 180,680 atau 48.74 peratus pelajar lepasan SPM sesi persekolahan 2021 memilih untuk tidak menyambung pengajian ke peringkat lebih tinggi. Malah pada tahun sebelumnya 2020 pula, sejumlah 115,939 orang pelajar lepasan SPM atau 35.16 peratus tidak berminat menyambung pelajaran.

Terdapat peningkatan membimbangkan berkenaan perkara itu. Ternyata laporan itu juga turut menambah debaran kepada masyarakat; berkenaan generasi masa hadapan selaku pewaris kepimpinan dan peneraju negara.

Melalui dasar Malaysia Madani, pendidikan dalam membangunkan generasi muda yang mampan perlu bermula dengan pendekatan holistik seawal mungkin untuk memaksimumkan potensi pendidikan pada tahap rentas bidang antara universiti dan industri sebagai suatu langkah terkehadapan menangani isu itu.

Justeru, langkah kawalan perlu dilakukan pada peringkat awal bagi mengekang situasi itu daripada menular setiap tahun kepada calon-calon SPM yang mendatang. Terutama calon yang mengambil keputusan SPM pada hari ini.

Di sini pentingnya peranan guru bimbingan dan kaunseling (GBK) dalam memberikan pendedahan secara menyeluruh kepada maklumat berkaitan pendidikan tinggi serta kerjaya masa hadapan selaras dengan peranan mereka sebagai pakar rujuk dan bimbingan di peringkat sekolah menengah. Bukan hanya untuk pelajar, tetapi juga untuk ibu bapa.

Peranan GBK secara berterusan mampu memberi pendedahan dan bimbingan berterusan dan menjernihkan minda pelajar berkenaan hala tuju hidup yang mungkin berubah dari semasa ke semasa disebabkan pengaruh media sosial dan rakan sebaya.

Pelajar yang mendapatkan bimbingan daripada GBK mampu mendapat pencerahan secara profesional terhadap bidang yang mereka kehendaki untuk meneroka pilihan yang ada dan membuat keputusan terbaik untuk masa hadapan. Pengetahuan peringkat awal adalah penting bagi pelajar untuk memikirkan minat, kekuatan dan matlamat jangka panjang mereka apabila memutuskan halatuju kehidupan masa depan selepas SPM.

Ini kerana, selepas tamat SPM, hala tuju kehidupan masa depan seseorang pelajar adalah berbeza berdasarkan minat, matlamat dan keadaan mereka. Berikut ialah beberapa pilihan dan jalan yang mungkin boleh dipertimbangkan para pelajar selepas mendapat keputusan SPM:

Walau apapun keputusan SPM yang diperoleh, debaran itu pasti berlalu. Pertahankan keseimbangan emosi diri. Baik untuk pelajar, mahupun ibu bapa. Menerima keputusan peperiksaan boleh menjadi pengalaman yang emosional. Itulah qada’ dan qadar yang telah ditentukan Allah. Apapun keputusannya, penting untuk mengendalikan tekanan perasaan.

Jika merasa gembira dengan keputusan yang baik, jangan biarkan kegembiraan tersebut menghalangi diri daripada membuat keputusan yang bijak tentang langkah seterusnya. Jika keputusan tidak begitu baik, jangan biarkan kekecewaan menghalang semangat untuk mencapai cita-cita dan impian dalam hidup.

Muhasabah dan buatlah tafsiran keputusan secara objektif. Jangan menganggap keputusan tersebut sebagai penentu tunggal masa depan. Ingat semula dan perhatikan setiap pencapaian sepanjang zaman persekolahan dan kejayaan lain yang telah dicapai. Ingatlah bahawa peperiksaan SPM hanyalah satu komponen dalam proses pemilihan peringkat seterusnya dalam menyambung pengajian dalam kehidupan.

Jadi, ambil langkah bijak dengan berbincang bersama-sama guru bimbingan dan kaunseling (GBK) tentang pilihan pengajian yang sesuai dengan keputusan SPM tersebut. Terdapat banyak jalan untuk mencapai matlamat hidup dan kejayaan. Pilihlah tapak langkah yang terbaik serta bersesuaian dengan keupayaan, minat, dan impian.

Ini kerana, sebenarnya keputusan peperiksaan SPM adalah permulaan perjalanan dalam mencapai impian hidup yang seterusnya. Setiap keputusan membuka pintu untuk peluang baharu. Jangan berputus asa jika keputusan tersebut tidak seperti yang diharapkan. Tetapkan sasaran secara jelas, berusaha dengan gigih dan terus meluncur tinggi memetik bintang di langit. Semoga berjaya mencapai impian anda!

PENULIS DR MD ROZALAFRI JOHORI ialah Pensyarah Kanan, Program Komunikasi (Penyiaran), Jabatan Bahasa Inggeris dan Komunikasi, Fakulti Pengurusan dan Muamalah, Universiti Islam Selangor (UIS) dan RAHMAHTUNNISAH SAILIN ialah Pensyarah, Program Komunikasi (Penyiaran), Jabatan Bahasa Inggeris dan Komunikasi, Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Kuasa A.I untuk kebaikan meski ada keburukan

(Antara contoh gambar hasil janaan A.I. Midjourney)

Sekitar tahun 2001, pengarah filem terkenal Hollywood, Steven Spielberg telah pun mengarah filem sains fiksyen bertajuk ‘A.I.: Artificial Intelligence’; mengisahkan robot budak lelaki yang begitu mendambakan kasih sayang ibu angkatnya sehingga sanggup membuat apa sahaja untuk menjadi manusia.

Tahun 2016 pula menyaksikan satu peristiwa bersejarah antara manusia dan kecerdasan buatan atau artificial intelligence (A.I.) apabila AlphaGo menewaskan jaguh permainan Go, Lee Seedol.

Go merupakan permainan berpapan berstrategi untuk dua orang pemain. Permainan berkenaan menggunakan batu hitam dan putih sebagai buah caturnya.

Lembah Silicon menyambut kemenangan AlphaGo dengan begitu meriah kerana teknologi mereka berjaya menumbangkan jaguh dalam kalangan manusia. Korea Selatan pula diselubungi dengan suasana suram apabila jaguh kebanggaan mereka ditewaskan A.I ciptaan manusia.

Hari ini, A.I. dilihat seakan-akan mendominasi kehidupan seharian kita. Ia bukan sahaja membantu kita dalam melaksanakan tugas harian, malah ia mengubah budaya dan tatacara manusia melakukan sesuatu proses kerja.

ChatGPT, salah satu A.I. yang mempunyai pemikiran dan mampu berinteraksi dengan manusia. Ia mempunyai pengetahuan yang sangat tinggi sehingga mampu menjawab apa sahaja soalan yang diajukan dalam konteks yang betul.

Selain ChatGPT, satu lagi A.I. yang semakin popular ialah Midjourney. Keupayaan Midjourney mampu menghasilkan imej yang tidak wujud dan kelihatan begitu realistik.

Terdapat banyak lagi aplikasi A.I. lain yang mungkin kurang didengari namun memberikan impak besar dalam kehidupan manusia.

Seperti Jenni yang mampu menulis artikel, 10Web yang boleh menjana laman sesawang sendiri, WonderDynamics yang boleh menghasilkan video animasi, Presentation Maker mampu menghasilkan slaid pembentangan dan Synthesia yang mampu mencipta video tanpa perlu melalui proses penggambaran atau suntingan.

Sungguhpun dibangunkan oleh syarikat berbeza, kesemua platform A.I. itu mempunyai satu persamaan iaitu mampu memberikan hasil dalam tempoh masa singkat berdasarkan arahan (prompt) tertentu yang tepat.

(ChatGPT, aplikasi A.I. yang menjadi kontroversi dalam kalangan warga pendidik)

Dari satu sudut, aplikasi A.I. dilihat memberikan kemudahan dan menyenangkan kehidupan seharian kita.

Tidak dapat dinafikan keupayaan dan kepintaran A.I. semakin menyamai manusia. Penggunaannya pada kos berpatutan atau pun percuma, prestasinya yang melangkaui kekangan masa, konsistensi kualiti mahupun bebanan tugas, sentiasa memberikan output secara maksimum adalah antara faktor penting pengguna beralih  kepada A.I.

Dari satu perspektif lain, A.I. berpotensi ‘membunuh’ karier seseorang. Sebagai contoh, orang yang tidak tahu melukis juga mampu menghasilkan potret yang indah dengan menggunakan Midjourney. Di samping itu, Midjourney mampu mencipta gambar tanpa perlu ada subjek. Jelas sekali A.I. mampu menggugat ‘periuk nasi’ pelukis dan jurugambar.

Keupayaan ChatGPT menjawab pelbagai soalan dalam pelbagai bidang seperti bidang perubatan dan mencipta pengaturcaraan kod komputer juga menimbulkan risiko dalam kalangan warga akademik dan pelajar sekiranya mereka menerima sahaja bulat-bulat maklumat diberikan A.I. berkenaan tanpa sebarang usul periksa.

Ini boleh mencipta fenomena plagiat versi baharu dalam kalangan masyarakat hari ini. Lebih buruk, ChatGPT akan melahirkan generasi ‘tin kosong’ atau generasi yang malas berusaha kerana sumber maklumat boleh diperoleh di hujung jari. Mereka juga akan menjadi semakin malas kerana kebergantungan secara keterlaluan kepada A.I.

Walaupun A.I. mampu menjumudkan beberapa sektor pekerjaan pada masa akan datang, A.I. juga mencipta ‘pekerjaan baru’ bagi mereka yang nampak potensi dan bijak mengambil peluang daripada aplikasi ini.

Seorang jurugambar sepenuh masa, Hafiz Ismail yang telah berkecimpung dalam dunia fotografi selama 17 tahun kini mula serius dengan teknologi Midjourney.

Beliau yang pada mulanya hanya sekadar mencuba kini menjadikan A.I. sebagai salah satu platform mencipta gambar-gambar baharu dan mencipta gambar mengikut cita rasa pelanggannya.

Hafiz juga secara aktif membuat kursus secara dalam talian bagi melahirkan lebih ramai usahawan, pelajar dan syarikat ‘celik A.I.’

Jabatan kerajaan juga wajar menjadikan A.I. sebagai salah satu ‘pekerja’ bagi mengurangkan bebanan dan lambakan tugasan yang dihadapi penjawat awam.

Sebagai contoh,  pembantu digital boleh digunakan berinteraksi dengan orang awam bagi menjawab sebarang persoalan dan pertanyaan yang dikemukakan.

Tidak terhad kepada itu sahaja. Petugas A.I. juga boleh membantu pelanggan menggunakan aplikasi dengan betul, menyemak sama ada aplikasi memberi output sepatutnya dan menganalisis punca laporan diterima, seterusnya menyokong pihak pengurusan membuat penambahbaikan dalam urusan kerja seharian.

Kesimpulannya, aplikasi A.I. adalah sistem yang rumit dan memberikan faedah serta potensi besar kepada kehidupan manusia. Penggunaannya perlu diperkasakan, diperkemaskan dan diseimbangkan agar kesan buruknya tidak terus merebak dalam kehidupan kita.

Perlu diingatkan, A.I. tidak mempunyai naluri, emosi, akal atau perasaan. Kitalah yang bertanggungjawab sepenuhnya memanfaatkan aplikasi A.I. dengan bijaksana.

Justeru, perlunya ada satu polisi atau garis panduan yang dapat mengawal atau mengurus aplikasi ini agar ia tidak disalahgunakan, di samping tidak membantutkan kemajuan teknologi bagi memudahkan urusan manusia.

PENULIS MOHD ALIFF MOHD NOR, Pensyarah sambilan institusi pengajian tinggi swasta (IPTS) di Kuala Lumpur.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Lepasan SPM perlu optimis dalam pemilihan program pengajian?

(Sokongan Ibu bapa dan IPT sebagai motivasi kepada pelajar/Foto KUIS)

Debaran menanti keputusan Sijil Pelajaran Malaysia (SPM) beberapa hari lagi, bukan hanya dirasai oleh 403,637 orang calon peperiksaan seluruh negara, malah ibu bapa mereka turut menaruh harapan tinggi.

SPM menjadi medan penanda aras dalam menentukan hala tuju minat, cita-cita dan jangkaan kerjaya masa hadapan. Oleh kerana itulah keputusan SPM umpama satu tiket penting untuk para pelajar menyambung pengajian mereka ke peringkat lebih tinggi seperti Sijil Tinggi Pelajaran Malaysia (STPM), asasi atau diploma.

Mengikut rekod laporan Gred Purata Nasional (GPN), keputusan SPM 2020 mencatat keputusan terbaik dalam masa lima tahun sebelum ini dengan nilai 4.80. Namun pada tahun 2021 nilai GPN merosot menjadi 4.86 sama seperti tahun 2019. Nilai GPN yang kecil menunjukkan pencapaian calon lebih baik. Sebanyak 55.29% calon lulus sekurang-kurangnya semua mata pelajaran pada 2021.

Sama ada keputusan diterima baik atau tidak, survival perlu diteruskan. Meneruskan pengajian dengan pilihan bersesuaian dengan keputusan sering dilihat lebih mudah, berbanding dengan keputusan peperiksaan yang mendukacitakan. Namun pilihan bijak dan kajian pasaran kerjaya secara asasnya perlu diambil perhatian.

Hala tuju dan minat dalam kerjaya

Setiap individu sudah tentu mempunyai impian dan cita-cita yang hebat dalam kehidupan. Untuk mencapai impian tersebut, mereka memerlukan satu kerjaya yang baik dan boleh menjamin masa depan.

Beruntunglah mereka yang sudah jelas  hala tuju kerjaya. Apa yang diperlukan adalah menyusun strategi  untuk mencapainya.

Namun, bagi seseorang yang tidak peka atau masih tidak jelas hala tuju, wajar dibimbing dengan baik. Ibu bapa, ahli keluarga dan guru sewajarnya mengambil peranan ini.

Kesediaan pihak sekolah yang menganjurkan program seperti karnival pendidikan tinggi atau membenarkan institusi pengajian tinggi turut serta meraikan pelajar semasa pengumuman keputusan SPM/SPVM dan STPM/STAM dengan menawarkan khidmat nasihat dan promosi pelbagai program pengajian IPT sangat wajar diberi penghargaan.

Ketika inilah pelajar dengan keputusan sedia ada ditangan, dapat mempertimbangkan semula ke manakah hala tuju mereka. Jaringan komuniti yang baik antara pihak sekolah dengan IPT dapat diperkasakan untuk manfaat para pelajar.

Bagi yang mendapat keputusan cemerlang dan dari aliran sains, peluang mereka sangat besar dan mudah laluannya. Apatah lagi dengan galakan kerajaan melalui pelbagai biasiswa dalam bidang Sains, Teknologi dan Matematik (STEM) bagi pengajian dalam atau luar negara.

Bagaimanapun pengajian bidang sains sosial juga masih sangat diperlukan tenaga mahirnya. Walaupun dengan nisbah 40:60 berbanding bidang sains. Banyak peluang pengajian ditawarkan di seluruh universiti awam dan swasta di Malaysia. Malah peluang pekerjaan hampir keseluruhan organisasi masih memerlukan tenaga kerja seperti di Bahagian Sumber Manusia, Komunikasi Korporat, Pemasaran Digital dan Kewangan.

(Calon lepasan SPM komited meninjau peluang pendidikan tinggi/Foto KUIS)

Tidak disangkal, cabaran ibu bapa sangat besar apabila teknologi digital telah menguasai segenap ruang rumah mereka. Namun ini boleh dijadikan sandaran kuat mengenal pasti minat anak-anak yang mungkin kurang menyerlah akademiknya.

Ramai remaja hanyut dengan ledakan teknologi terkini. Mereka leka dengan alatan atau gadget dan permainan internet di rumah.

Tanpa pengawasan bijak ibu bapa dan motivasi sewajarnya, mereka lebih berserah kepada ketentuan hidup dan tidak berminat menyambung pengajian kerana tanggapan kesukaran melalui tugasan dan peperiksaan bersifat ilmiah.

Anak-anak muda seperti itu masih mempunyai peluang melanjutkan pengajian yang berasaskan kemahiran dan teknikal sekurang-kurangnya hingga ke peringkat diploma atau sijil kemahiran tinggi.

Dasar kerajaan yang menumpukan usaha memperkasakan Pendidikan dan Latihan Teknikal dan Vokasional  (TVET) adalah satu petujuk jelas bahawa lepasan SPM sangat perlu dilatih dalam aspek kemahiran teknikal. Ini juga sebagai indikasi bahawa kerjaya dalam bidang ini sangat luas permintaannya dalam pasaran kerja.

Lebih menarik apabila syarat asas kemasukannya tidak memerlukan kelulusan yang baik atau cemerlang. Maka tiada seorang pun sebenarnya dipinggirkan untuk melanjutkan pengajian bersesuaian.

Minat yang telah dikenal pasti perlu diiringi dengan ketekunan dan ketelitian. Ini kerana  walaupun pendidikan TVET kurang memerlukan tumpuan akademik, namun ketekunan, komitmen, disiplin dan ketelitian sangat diutamakan.

Bagi anak muda lelaki terutamanya kepakaran aspek kemahiran teknikal menjadi nilai tambah dalam mendapatkan pekerjaan. Ganjaran berupa upah atau gaji yang tinggi dan insentif kerja seringkali lebih istimewa berbanding pekerjaan profesional lain.

Setiap individu perlu mengetahui minat dan kelebihan yang ada pada diri, agar mudah untuk mereka membuat keputusan dalam proses untuk meneruskan pengajian mereka pada masa akan datang.

Membuat keputusan masa depan, perlukan kewarasan akal dan pertimbangan yang rasional.  Jika tersilap keputusan berkemungkinan akan menyebabkan rasa kecewa, kesal dek impian tidak tercapai.

Bagi pelajar yang tidak pasti minat atau pun kerjaya yang sesuai, mereka digalakkan berjumpa dengan kaunselor sekolah untuk mendapatkan nasihat. Kaunselor sekolah boleh memberikan runding cara melalui ujian kerjaya kepada para pelajar terlibat.

Ujian kerjaya adalah kaedah yang direka untuk membantu individu mengenal pasti dan meneroka laluan kerjaya yang berpotensi berdasarkan minat, kemahiran, nilai dan ciri personaliti mereka.

Ujian ini bertujuan mencerap  kekuatan, keutamaan dan bidang keserasian seseorang dengan pelbagai pekerjaan. Antara ujian kerjaya yang boleh ambil adalah inventori minat, ujian aptitud, penilaian personaliti, penilaian dan kemahiran.

Hasil ujian kerjaya ini boleh membantu individu dalam proses membuat pilihan program pengajian yang seterusnya. Bagaimanapun, ujian kerjaya hanyalah satu komponen dalam proses membuat keputusan kerjaya.

Namun keputusannya harus dipertimbangkan seiring dengan faktor lain seperti nilai peribadi, latar belakang pendidikan, pengalaman kerja dan arah aliran pasaran.

Tidak dinafikan, terdapat kes remaja yang memohon kursus yang diminati tetapi gagal untuk menempatkan diri dalam program berkaitan. Mereka terpaksa akur dengan tawaran IPT dan sebahagiannya atas desakan ibu bapa terus menerima tawaran yang diberikan tanpa melihat peluang pekerjaan masa hadapan. Akibatnya mereka terpaksa melalui pelbagai situasi rumit yang lain.

(Sokongan kerajaan melalui penganjuran karnival pendidikan tinggi untuk lepasan SPM/foto KUIS)

Sebelum membuat sebarang pemilihan kursus yang ditawarkan oleh mana-mana IPTA atau IPTS, para pelajar perlu mendapat beberapa maklumat kerjaya terkini berdasarkan laporan kajian dari Kementerian Sumber Manusia.

Malaysia Critical Occupational List (MyCol) 2022/2023, melaporkan hasil kajian melibatkan 500 firma di Malaysia  mendapati; 713 pekerjaan kritikal yang merentas tiga sektor sangat diperlukan iaitu sektor aeroangkasa, sektor pembinaan dan sektor pembuatan (pemprosesan makanan).

Ketiga-tiga sektor ini memerlukan pekerja dalam kalangan kumpulan profesional untuk dipenuhi. Laporan tersebut turut menyatakan bahawa, majikan berhadapan dengan masalah apabila graduan baharu tidak memenuhi standard industri.

Beberapa bidang pekerjaan yang mudah menembusi peluang pekerjaan adalah bidang pemasaran dan jualan, bidang pentadbiran dan pengurusan sumber manusia, perakaunan dan kewangan, bidang teknologi maklumat, perkhidmatan, kejuruteraan, pembuatan, pembinaan,  hospitaliti, bidang media dan komunikasi, bidang perubatan dan lain-lain. Ditambah pula dengan kemahiran teknologi digital, ia menjadi nilai tambah dalam era semasa.

Berdasarkan laporan MyCol 2022/2023 berkenaan, beberapa program sesuai untuk memenuhi permintaan majikan. Ijazah Sarjana Muda Pengurusan Halal misalnya menjadi buruan majikan dalam industri penyediaan pelbagai produk  halal.

Bukan sekadar makanan, malah melibatkan perubatan, kesihatan, kosmetik dan prosedur penyediaan pelbagai tatacara kerja.

Apatah lagi dengan sokongan kerajaan untuk menjadikan Malaysia sebagai destinasi pelancongan dan hub halal, bukan hanya di Rantau Asia, malah seluruh dunia.

Malaysia kini menjadi hub halal dalam pasaran antarabangsa. Antara faktor kejayaan tersebut adalah sumbangan hasil usaha berterusan Halal Development Corporation Berhad (HDC) dengan sokongan daripada agensi lain termasuk Matrade dan Jabatan Kemajuan Islam Malaysia (JAKIM).

Semoga pelajar lepasan SPM menjadikan keputusan peperiksaan mereka satu inspirasi untuk menetapkan hala tuju terbaik dalam merancang masa hadapan. Cemerlang atau lemah, kedua-duanya mempunyai nilai nya yang tersendiri.

Sesebuah negara maju dengan jurutera hebat berbangunan pencakar langit, tetap perlukan pasukan pembersihan yang ikhlas dan amanah dalam menjaga kebersihan negara.

Sehebat mana negara maju dengan semua teknologi digitalnya, tetap perlukan  para usahawan kecil yang menjadikan media sosial sebagai perantara perniagaannya hingga menjadi asbab  lonjakan keuntungan dan reputasi seluruh dunia.

PENULIS SALINA MOHAMMED RASHID, Pensyarah Program Pengurusan Sumber Manusia, Fakulti Pengurusan dan Muamalah, Universiti Islam Selangor (UIS) dan RAHMAHTUNNISAH SAILIN, Pensyarah Program Komunikasi (Penyiaran), Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Kesedaran konsumerisme & peranan pengawal seliaan kepenggunaan harus dipertingkat

SAUDARA PENGARANGPada hari ini, kesedaran terhadap konsumerisme dalam kalangan masyarakat di negara ini merupakan suatu tanda aras penentu kepada kebijaksanaan pengguna untuk menggunakan hak mereka untuk berbelanja atau menggunakan perkhidmatan yang tersedia. Kemajuan pesat teknologi komunikasi maklumat pada hari ini memaparkan lebih banyak dagangan perniagaan terbuka yang boleh menyebabkan lebih banyak implikasi terhadap hak pengguna dan peraturan dagangan yang boleh mencetuskan konflik kepada pengguna sekiranya tidak dapat ditangani dengan baik.Pembangunan sistem atau aplikasi secara dalam talian mendorong kepada anjakan paradigma yang memberi impak kepada kehidupan harian masyarakat dalam memproses, berkongsi dan penyebaran maklumat. Selain itu, pembangunan teknologi ini akan menjana lagi pembentukan sebuah masyarakat abad ke-21 yang baharu, iaitu masyarakat digital atau masyarakat jaringan.Justeru, literasi konsumerisme dalam kalangan pengguna harus dipergiatkan bagi memastikan perkara-perkara yang tidak diingini seperti penipuan, pencerobohan hak pengguna dan sebagainya tidak berlaku, lebih-lebih lagi mendepani arus kemodenan dan kepantasan maklumat di hujung jari. Ancaman jenayah siber ini menjadi ancaman utama negara. Perangkaan menunjukkan peningkatan jenayah siber yang tinggi di negara ini. Jabatan Siasatan Jenayah Komersil Bukit Aman pula dilaporkan menerima lebih 800 laporan polis berkaitan dengan penipuan penjualan barangan atas talian dari Januari hingga September tahun lalu melibatkan kerugian lebih RM5.5 juta.

(Kesedaran konsumerisme atau kepenggunaan ini bukan sahaja terhad kepada keprihatinanpengguna untuk menggunakan hak-hak mereka tetapi ia menjurus kepada pelaksanaan mekanisme Pengawal seliaan Kendiri dalam kalangan pengguna/Foto Hiasan)

Sementara itu kes jenayah siber 2022 meningkat lebih 99% berbanding tahun 2021, 2020 dan 2019. Modus operandi sendiket ini menggunakan Instragam, Twitter dan Facebook untuk menipu mangsa sehingga menyebabkan mangsa terpengaruh dengan promosi atau iklan palsu yang ditularkan dalam media sosial.Isunya disini, sejauh mana pengguna aplikasi media sosial di Malaysia memiliki pengetahuan, kesedaran dan kefahaman terhadap wujudnya suatu mekanisme kawalan oleh pihak ketiga yang boleh menganggu keselamatan dan privasi pengguna. Adakah pengguna menyedari perkongsian data dalam media sosial juga memungkinkan ada pihak ketiga memerhati atau mengawasi gerak-geri seseorang pengguna tersebut? Sejauh mana pengguna memahami isu pengawasan melalui aplikasi media sosial ini membawa kesan yang positif dan negatif dalam kehidupan harian, lebih-lebih lagi memberi pengaruh kepada proses pembuatan keputusan ke atas pembelian barangan atau perkhidmatan?Oleh itu, suatu kajian secara komprehensif mengupas dan mendedahkan tahap dan pengaruh literasi pengguna dalam pembuatan keputusan berhubung dengan isu-isu kepenggunaan mereka seharian dan bagaimana sistem pengawasan pengguna dapat membantu para pengguna membuat penilaian sebelum sesuatu keputusan dibuat yang akan memberikan manfaat kepada mereka atau sebaliknya.Kesedaran konsumerisme atau kepenggunaan ini bukan sahaja terhad kepada keprihatinan pengguna untuk menggunakan hak-hak mereka apabila mengguna atau berbelanja barangan atau perkhidmatan di media sosial tetapi ia menjurus kepada pelaksanaan mekanisme Pengawal seliaan Kendiri dalam kalangan pengguna.Sistem Pengawalan Kendiri merupakan suatu kaedah bagaimana pengguna menggunakan hak mereka untuk membuat pemeriksaan dan penelitian ke atas sebarang barangan atau perkhidmatan yang ditawarkan kepada mereka menerusi medium sesuatu media. Menurut kajian yang dibuat oleh Prof Johannes Klinglmayr dari Austria Tahun 2016 juga mendapati bahawa gaya membuat keputusan berdasarkan pengawal seliaan kendiri ini mendorong pengguna untuk membuat keputusan berdasarkan pemerhatian dan pemeriksaan teliti ke atas barangan atau perkhidmatan sebelum suatu keputusan dibuat oleh seseorang pengguna berkenaan. Ia dikatakan dapat mengurangkan sifat keraguan dan kebimbangan pengguna semasa mahu membuat sesuatu keputusan berhubung dengan isu-isu kepenggunaan yang dihadapinya.Mekanisme Pengawal Seliaan Kendiri pengguna di Malaysia dibangunkan oleh Forum Pengguna Malaysia (CFM) dengan terbitan Kod Pengguna. Ia merupakan inisiatif utama Kerajaan yang dikelolakan oleh Suruhanjaya Komunikasi dan Multimedia Malaysia (SKMM). Kod Pengguna dijadikan sebagai rujukan utama atau garis panduan kepada industri dan para pengguna untuk mengenalpasti kerelevenan kod tersebut dalam membantu para pengguna mengamalkan gaya membuat keputusan berdasarkan tindakan rasional, objektif dan sekaligus memimpin mereka bertindak dengan betul. Setidak-tidaknya Kod Pengguna akan dijadikan suatu pedoman kepada pihak penawar pekhidmatan dan pengguna untuk mengimbangi keperluan memberi perkhidmatan dengan kehendak pengguna yang perlukan nilai mutu perkhidmatan yang berkualiti dan standard.Dalam konteks yang lebih menyeluruh, penguatkuasaan Kod Pengguna sebagai suatu medium pengawal seliaan kendiri ini dapat mendidik pengguna lebih prihatin terhadap amalan budaya konsumerisme yang beretika selain memberikan penekanan terhadap penilaian ke atas kesedaran konsumerisme dalam kalangan pengguna, tetapi juga melihat tahap peranan dan pengaruh CFM mempromosikan sistem pengawalan kendiri pengguna sebagai satu mekanisme untuk merangsang pengguna melakukan proses pembuatan keputusan yang lebih sistematik dan mengurangkan risiko mereka daripada terjebak dalam isu-isu jenayah kepenggunaan di negara ini.Diharapkan pengawal seliaan konsurisme menerusi mekanisme pengawal seliaan kendiri menggunakan Kod Pengguna ini nanti akan mewujudkan amalan budaya keprihatinan pengguna yang lebih positif dan mampu memelihara hak-hak pengguna di negara ini.PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Masa untuk buktikan anak muda aset berharga negara

(Persatuan Kelab-Kelab Belia Malaysia (MAYC) Negeri Sembilan bergambar bersama sempena Sambutan Hari Belia Negara di Padang Pejabat Daerah dan Tanah Port Dickson, pada 28 Mei lalu/Foto BERNAMA)

"Belia... aset pemangkin masa hadapan negara cemerlang”. Setuju atau tidak dengan pernyataan tersebut? Mungkin benar, dan mungkin tidak. Bergantung kepada penilaian masing-masing. Memandangkan, setiap peringkat umur dalam masyarakat seharusnya mempunyai peranan dalam menaikkan nama negara di persada dunia dalam apa bidang sekali pun.

Bagaimanapun dalam merancang hala tuju tepat -- sokongan dan panduan yang kuat bagi mencapai aspirasi itu, amat diperlukan. Sudah tentulah belia dilihat golongan yang paling wajar diketengahkan sebagai pengganti kepada ketua-ketua keluarga, organisasi mahupun pemimpin negara.

Menggilap bakat kepimpinan anak muda bagi mendepani cabaran masa hadapan, sepatutnya tidak dipandang remeh. Sehubungan itu ke arah memacu kepimpinan terbaik, belia perlu dipersiapkan lebih awal bagi menyumbang demi pembangunan negara yang gemilang. Mereka harus diberi ruang untuk sama-sama terlibat dalam setiap keputusan yang dibuat oleh pemimpin negara.

Sejajar itu, pada 28-Mei 2023, Perdana Menteri Datuk Seri Anwar Ibrahim mengumumkan khabar gembira pada majlis Sambutan Hari Belia Negara 2023; iaitu, peruntukan RM5 juta kepada Majlis Belia Malaysia (MBM) setahun. Ia khusus bagi melaksanakan pelbagai program membabitkan orang muda tanpa sebarang kekangan kewangan.

Peruntukan berkenaan diberikan atas keyakinan dan kesungguhan kerajaan terhadap kepimpinan Presiden MBM - Mohd Izzat Afifi Abdul Hamid yang telah menjayakan Negara Madani. Serta berpegang kepada sokongan padu belia di negara ini.

Berpaksikannya, MBM perlu memperincikan laporan mengenai hala tuju. Tempoh sebulan diberikan bagi menyediakan laporan mengenai rancangan pertubuhan itu dalam usaha menambah keanggotaan belia.

Kedua, memastikan penyertaan wanita di semua peringkat termasuk pimpinan MBM -- bermula dengan penyertaan 30%. Ketiga memperhebatkan program, ekonomi, latihan serta kebajikan termasuk kesedaran belia dalam menunaikan tanggungjawab mereka dalam negara ini.

(Perdana Menteri Datuk Seri Anwar Ibrahim (dua, kanan) diiringi Menteri Belia dan Sukan Hannah Yeoh (kanan) ketika hadir pada Sambutan Hari Belia Negara di Padang Pejabat Daerah dan Tanah Port Dickson, pada 28 Mei lalu/Foto BERNAMA)

Bersempena Hari Belia Negara kali ini bertemakan 'Ini Masa Kita', Datuk Seri Anwar turut memaklumkan, kerajaan berhasrat untuk melibatkan syarikat berkaitan kerajaan (GLC) seperti KHAZANAH, PETRONAS dan PERKESO dalam mengendalikan program latihan belia. Perkara itu akan dibawa untuk pertimbangan Jemaah Menteri dalam masa terdekat.

Bukan sekadar itu, Perdana Menteri turut melancarkan Model Pembangunan Belia Madani 2030 (MPBM 2030). Pelengkap kepada Dasar Belia Malaysia -- selari dasar nasional terkini.

MPBM2030 dibangunkan berdasarkan aspirasi golongan belia yang terkesan akibat pandemik COVID-19. Ia memberi penekanan kepada empat teras, 11 objektif, 14 strategi dan 39 inisiatif. Model tersebut disasarkan dapat melahirkan warganegara belia yang dinamik, kompeten, berdaya saing dan berdaya tahan. Khusus dalam mendepani cabaran masa kini serta perubahan masa depan.

Ternyata, golongan belia merupakan kumpulan yang dianggap sudah matang fikirannya. Sekali gus berupaya memainkan peranan sangat signifkan terhadap pembangunan serta kemajuan negara. Tak percaya? Ujilah mereka.

Ironinya peranan anak muda atau belia kini semakin besar dalam segenap aspek, tidak boleh dinafikan. Jangan dipandang rendah, jangan diambil mudah. Tepis ego masing-masing.

Beri peluang, dan buka ruang untuk mereka membuktikan kemampuan. Sama ada di peringkat komuniti, nasional mahupun global. Meliputi proses pembentukan kerajaan dan pentadbiran negara.

Apa yang penting, belia itu sendiri perlu mempunyai keyakinan, idealisme, berprinsip, menghormati antara satu sama lain. Pada masa sama menolak segala bentuk rasuah. Selain mempunyai sikap mahu menimba ilmu sebanyak mungkin, serta mengangkat martabat rakyat.

EZA YUSMAWATI YAACOP ialah Editor Kanan Berita Radio RTM.  Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Erti nilai kemerdekaan dalam menjalin aspirasi masyarakat Madani

(Menteri Komunikasi dan Digital Fahmi Fadzil selepas mengumumkan tema Hari Kebangsaan dan Hari Malaysia 2023 pada 27 Mei 2023, sekali gus melancarkan logo Hari Kebangsaan dan Hari Malaysia 2023)

Kemerdekaan adalah suatu simbol atau nilai unik yang memberi makna besar kepada setiap anak bangsa yang memahami perjuangan, jerih perit pejuang-pejuang kemerdekaan menggalas usaha gigih meleraikan negara daripada ancaman penjajah dan bagaimana mereka berusaha membina negara bangsa daripada perjuangan darah dan air mata para pahlawan kita.

Nilai kemerdekaan bukan diukur daripada cara kita meraikannya tetapi penghayatan padu rakyat negara ini menilai sejauh manakah kita memerjuangkan kebebasan yang kita nikmati hari ini untuk kita sandarkan kepada pembinaan negara bangsa yang ampuh dan terus berkesinambungan untuk diraikan oleh generasi akan datang.

Sambutan hari kemerdekaan hari ini, khususnya dalam meredah ancaman pandemik, kegawatan ekonomi dan pergelutan kesengsaraan rakyat diancam masalah sosial, seharusnya dapat dihayati dalam jiwa setiap anggota masyarakat.

Walaupun tidak dapat diraikan secara fizikal, tetapi semangat kemerdekaan ini boleh dijelmakan menerusi wadah media digital. Berkongsi cebisan lintasan sejarah negara, pengorbanan anak-anak bangsa melawan penjajah mahupun musuh yang tidak kelihatan hari ini.

Berbekalkan semangat jitu dan pengorbanan besar para pejuang dan petugas barisan hadapan atau frontliners yang berperang melawan pandemik hari ini, seharusnya dapat dihayati oleh generasi hari ini.

Bagaimana sifat patriotik mereka berjuang untuk rakyat dan negara ini boleh diterjemahkan kepada pengkisahan yang boleh dihayati oleh setiap anak bangsa dalam apa juga bentuk kandungan dalam dunia siber hari ini.

Tidak cukup dengan itu, kisah-kisah perjuangan inilah yang dapat kita terapkan kepada generasi muda hari ini dan masa depan, membina semangat patriotik mereka, menghayati dan menghargai nilai kemerdekaan negara dalam keadaan sukar dan genting hari ini; menjadi suatu petunjuk bagaimana rakyat kita sanggup berkorban untuk mempertahankan negara dalam kemelut politik, ekonomi dan sosial yang kita hadapi hari ini.

Inilah sebenarnya perjuangan mempertahankan kemerdekaan dan maruah negara yang kita jelmakan dari hati budi dan semangat jiwa wajah patriotik anak bangsa kita menyayangi kemerdekaan negaranya.

Bersempena dengan tema hari kemerdekaan kita pada tahun ini, iaitu  Malaysia Madani: Tekad Perpaduan Penuhi Harapan, kita seharusnya menjadikan Malaysia sebagai tanah air yang selamat untuk dihuni oleh setiap warganya, sama-sama mempertahankan keamanan negara menerusi perpaduan sejati dalam kalangan masyarakat majmuk, sanggup "berdiri sama tinggi dan duduk sama rendah" antara semua kaum di negara ini bagi menjalinkan aspirasi masyarakat Madani yang menjadi impian kita.

Justeru masyarakat juga ,seperti mana disarankan oleh Menteri Komunikasi Digital, YB Fahmi Fadzil harus mengamalkan sikap tabayyun apabila berdepan dengan penularan maklumat media siber yang berluasa pada masa sekarang supaya masyarakat tidak terleka dengan diayah-diayah jahat pihak-pihak yang memburu kekacauan atau kepincangan negara dengan merosakkan nilai perpaduan masyarakat di negara ini.

Banyak persoalan dan isu yang digembar-gemburkan dalam kalangan masyarakat boleh diselesaikan secara pemuafakatan yang lebih positif dan progresif seperti mengadakan rundingan, perbincangan intelektual dan perancangan strategik supaya ia dapat dimanfaatkan sepenuhnya oleh semua golongan masyarakat dan sentiasa menghormati hak-hak setiap kaum yang telah dimaktubkan dalam sistem perlembagaan negara.

Sifat patriotisme dalam kalangan masyarakat, khususnya anak-anak muda di negara ini seharusnya dipupuk dan disemai menerusi program-program berstrategik yang berterusan bagi memberi kesedaran kepada mereka nilai kemerdekaan yang dicapai negara sehingga kini.

Kita mengharapkan lebih banyak reformasi yang progresif dapat diilham dan dilaksanakan untuk mendorong penghayatan rakyat terhadap nilai kemerdekaan negara.

PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


LIMA'23 platform perkukuh Malaysia sebagai hab aeroangkasa

(Menteri Pengangkutan Anthony Loke Siew Fook (lima, kanan) selepas menyaksikan dua majlis menandatangani dokumen serentak di antara Ketua Setiausaha Kementerian Pembangunan Kerajaan Tempatan Datuk M Noor Azman Taib (tiga, kanan) dengan Ketua Pegawai Eksekutif Airod Sdn Bhd Mej Jen (B) Datuk Ismail Ibrahim (dua, kanan) dan Ketua Setiausaha Kementerian Kemajuan Desa dan Wilayah Datuk Seri Ramlan/Foto Bernama)

Pejam celik, pejam celik, ESOK hari terakhir Pameran Maritim dan Aeroangkasa Antarabangsa Langkawi (LIMA ’23). Begitu cepat masa berlalu, senada keterujaan semua pihak pada pameran kali ini.  Manakan tidak, acara dwitahunan itu diadakan kali terakhir pada 2019, sebelum terpaksa ditangguhkan pada 2021 susulan pandemik COVID-19. Ya, boleh dikatakan penantian empat tahun yang berbaloi bagi pameran maritim dan aeroangkasa terkemuka di rantau Asia Pasifik itu.  Pada 23-Mei lalu, gema deruman 36 pesawat milik Angkatan Tentera Malaysia (ATM), cukup gah melintasi langit biru Langkawi. Menandakan simbolik penyempurnaan pembukaan Pameran LIMA’23 yang memasuki edisi ke-16.  Ternyata, LIMA '23 dianggap sebagai terbesar dalam sejarah penganjurannya. Bertemakan “Titik Perhubungan Perdagangan Maritim dan Aeroangkasa Asia”, program itu disertai lebih 525 peserta pameran.  Jumlah itu, termasuk 140 syarikat daripada industri pertahanan, 101 syarikat sektor komersial dan 284 syarikat yang terlibat dalam kedua-dua sektor. Sebanyak 18 buah negara menyediakan pavilion. Antaranya... Australia, China, Republik Czech, Finland, Perancis, Jerman, India, Indonesia, dan Itali.  Malah, turut menampilkan penyertaan lima pasukan aerobatik terkemuka -- Indonesia, China, Korea Selatan, Emiriah Arab Bersatu dan Rusia, juga melibatkan 119 buah pesawat yang menyertai pameran statik dan aerobatik, selain 40 kapal tentera laut dari dalam dan luar negara.  Paling memberangsangkan.. sehingga semalam, beberapa lagi memorandum persefahaman (MoU) ditandatangani untuk sektor pertahanan dan komersial, selaras edisi kali ini yang melibatkan dua kementerian, iaitu Kementerian Pertahanan (Industri Pertahanan Maritim dan Aerongkasa) dan Kementerian Pengangkutan (Industri Komersil Maritim dan Aeroangkasa).  Ini menjadikan sejumlah 43 kontrak bernilai RM10.128 bilion, berjaya dimuktamadkan; merangkumi 20 dokumen kontrak, 21 Surat Setuju Terima (LoA) dan dua Surat Niat (LoI). Ke semua persetujuan kontrak berlangsung di Pusat Pameran Antarabangsa Mahsuri.

(Datuk Seri Dr Ahmad Zahid Hamidi (tujuh, kanan) bergambar bersama tetamu pada majlis menandatangani Surat Niat (LoI) antara Aerostar Technologies (M) Sdn Bhd danUniKL MIAT) sempena LIMA'23/Foto Bernama)

Pada masa sama, Kementerian Pertahanan mengumumkan beberapa perolehan aset pertahanan baharu untuk memperkukuhkan lagi ATM. Tentera Darat Malaysia dan Tentera Udara Diraja Malaysia masing-masing akan menerima tambahan aset pertahanan demi memastikan kesiapsiagaan berada pada tahap optimum.  Agensi Penguatkuasaan Maritim Malaysia pula bakal menerima aset baharu bernilai RM4 juta, iaitu kenderaan Unit Pengawasan Bergerak - MSU. Ia dalam membantu meningkatkan operasi mencari dan menyelamat di laut.  Dalam hal ini, Perdana Menteri Datuk Seri Anwar Ibrahim pada Rabu (24 Mei 2023), ada melahirkan harapan agar LIMA ’23 mampu mengukuhkan Malaysia sebagai hab serantau bagi industri aeroangkasa dan maritim.  Menerusinya, perdana menteri berpandangan ia akan membolehkan negara bergerak lebih dekat ke arah merealisasikan Rangka Tindakan Industri Aeroangkasa Malaysia dan Pelan Induk Perkapalan Malaysia.  Seterusnya bersedia memainkan peranan dalam pertumbuhan teknologi angkasa yang dijangka mencapai nilai pasaran global $10 trilion menjelang 2030, di samping hubungan terjalin antara Malaysia dengan negara-negara yang menyertai LIMA sebelum ini kekal utuh. Terutamanya antara negara anggota ASEAN, Turkiye, Amerika Syarikat, Rusia dan Romania.  Pasti, bagi acara sebesar itu aspek keselamatan sudah tentu menjadi keutamaan Kementerian Dalam Negeri. Matlamatnya hanya satu -- memastikan program berprestij tersebut dapat dilaksanakan dengan lancar dan terbaik.  Meskipun keadaan cuaca panas dan terik, penganjurannya sejak hari pertama, berlangsung dalam keadaan terkawal. Kehadiran pengunjung awam yang menggalakkan, di samping pengunjung perdagangan.  Rata-ratanya tidak berganjak dan mengambil peluang menyaksikan demonstrasi persembahan pesawat pejuang daripada agensi-agensi pempamer yang hadir.  Berbaki sehari lagi... LIMA 2023 mungkin sudah boleh disifatkan sebagai pencetus nafas baharu bagi industri maritim, dan aeroangkasa. Bukan sahaja platform terbaik untuk mengembangkan potensi peluang perniagaan dalam industri dengan sinergi efektif; sebaliknya, ia meliputi kemajuan teknologi dan pendidikan terkini serta peluang akademik dan kerjaya.  PENULIS EZA YUSMAWATI YAACOP ialah Editor Kanan Berita Radio RTM.  Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


10 cabaran belia merdeka

Hari kemerdekaan akan  berulang. Mengingatkan kita kepada detik-detik perjuangan negara- bangsa. Menjanjikan kepada rakyat Malaysia hari ini erti kemakmuran sekiranya nilai-nilai penyatuan bangsa tersemat dalam sanubari kita.

Nilai perpaduan rakyat teruji apabila perjuangan memburu kemerdekaan sekali lagi apabila kita terpaksa bertarung dengan pelbagai isu yang menggamit kehidupan anak-anak muda hari ini seperti cabaran menghadapi kos sara hidup yang tinggi, kekurangan penawaran pekerjaan dan tidak terkecuali menghadapi  wabak COVID-19 yang masih berluasa di negara ini.

Perjuangan merempuh perjalanan kehidupan yang mencabar ini memerlukan satu pengorbanan teguh; semua rakyat negara ini bersatu hati dan prihatin terhadap kebajikan serta kesejahteraan komuniti kita menghadapi dugaan-dugaan ini.

Bagi golongan warga muda atau belia, perjuangan menghadapi "peperangan kos sara hidup" ini memerlukan satu pengorbanan besar, lebih-lebih lagi dianggarkan 30% daripada mereka telah kehilangan pekerjaan, terpaksa menanggung implikasi akibat kegawatan ekonomi.

Segulung ijazah dari menara gading belum pasti akan menjamin pekerjaan anak-anak muda sekarang sekiranya mereka tidak mempunyai pengalaman kerja atau berkemahiran tinggi.

Perdana Menteri Datuk Seri Anwar Ibrahim  telah mengumumkan bahawa suara belia diperkasakan apabila golongan belia bakal diberi ruang lebih luas untuk menerajui politik, memimpin masyarakat dan bebas menyuarakan pandangan mereka dalam kerajaan.

Tidak terkecuali sebelum itu, kita menyaksikan golongan belia ampuh apabila mereka diangkat menjawat jawatan-jawatan penting dalam kerajaan, GLC dan organisasi swasta.

Sepanjang PRU15, kita dapat menyaksikan  bagaimana kerajaan mengiktiraf peranan belia untuk memimpin kawasan-kawasan parlimen dan Dewan Undangan Negeri serta menganggotai kabinet Kerajaan Madani.

Ini menunjukkan bahawa belia merdeka hari ini sudah matang untuk menentukan hala tuju kehidupan mereka untuk menyubur dan menyalurkan bakti kepada rakyat dan negara dengan cara tersendiri.

Justeru, golongan belia di negara ini harus bangkit menanamkan keyakinan kepada masyarakat bahawa mereka mampu berkhidmat dan menyumbang bakti kepada negara bangsa mahu pun di peringkat antarabangsa.

(Kejohanan Seni Mempertahankan Diri Peringkat Kebangsaan 2023 di Stadium Titiwangsa, pada 22 Mei 2023/Foto hiasan FB KBS Malaysia)

Sepuluh cabaran utama yang saya nyatakan ini adalah keutamaan untuk memperkasakan golongan belia untuk terus lebih maju memacu hala tuju dan masa depan negara serta generasi kita pada masa akan datang;

Cabaran pertama ialah memupuk semangat patriotisme, kesetiaan dan kecintaan kepada negara. Belia perlu bersatu hati membina satu kefahaman yang meluas untuk memakmurkan kesejahteraan rakyat menerusi penghayatan terhadap Rukun Negara yang merupakan teras pembinaan warga negara Malaysia.

Cabaran kedua ialah mencipta dan membangunkan budaya kepemimpinan yang berteraskan sifat tanggungjawab, peduli dan menghayati kebebasan yang dinikmati tanpa berperasangka sesama mereka yang disebabkan terlalu taksub dengan dunia materialisme hari ini.

Cabaran ketiga ialah menyemarakkan semangat juang, berdikari dan mampu bersaing sesama mereka dengan mengukuhkan imej dan identiti positif baharu belia untuk menguasai cabaran mendatang.

Sementara itu, cabaran keempat ialah belia harus bangkit membina platform terbaik untuk membolehkan mereka mendekati kerja-kerja kesukarelawanan sebagai balasan menyumbang bakti kepada negara. Ini akan meningkatkan tahap prihatin dan patriotisme belia kepada warga negaranya.

Cabaran kelima pula ialah kerajaan menerusi agensi-agensinya perlu menyediakan lebih banyak strategi untuk membolehkan belia mengimbangi tuntutan globalisasi dan perubahan teknologi drastik dengan penguasaan ilmu yang tinggi.

Belia harus berupaya untuk menterjemah keperluan teknologi hari ini dengan tuntutan sosial supaya apa yang mereka sumbangkan nanti dapat memenuhi wawasan negara untuk generasi hari ini dan akan datang.

Cabaran keenam ialah belia perlu mengutamakan institusi keagamaan, kekeluargaan dan komuniti sebagai teras pendorong peradaban kelangsungan hidup.

Cabaran ketujuh yang harus diutamakan golongan belia hari ini ialah membina penyatuan dinamik menerusi penglibatan dalam pertubuhan-pertubuhan sosial serta pemupukan semangat kerja yang produktif, progresif dan cemerlang.

Sementara itu pula cabaran kelapan ialah melahirkan belia Malaysia sebagai ejen perhubungan komunikasi di pentas global menerusi penyertaan mereka dalam bidang-bidang profesional dan kesukanan.

Cabaran sembilan ialah memastikan golongan belia berperanan memelihara warisan budaya, bangsa dan negara dengan menyemarakkan budaya ilmu dan ketamadunan bangsa kepada mereka tanpa mengira kaum.

Akhir sekali cabaran kesepuluh ialah menjana peranan kerajaan dan masyarakat membentuk suasana kondusif dengan menyokong menyediakan kemahiran teknologi dan meningkatkan profesionalisme dalam jurusan-jurusan kerjaya yang diceburi.

Belia harus dibimbing menjadi para teknokeusahawan yang berdaya maju dan mampu bersaing di peringkat dunia bagi melestarikan kehidupan mereka mendepani cabaran-cabaran dan konflik mendatang.

Sesungguhnya kemerdekaan yang dikecapi hari ini adalah suatu ujian besar buat belia kita. Sekiranya masyarakat bersedia memahami dan menyokong peranan belia dalam mewarnai kehidupan di negara ini, sudah tentu kita akan berbangga mencipta anak-anak warisan yang menyumbang kepada kemartabatan bangsa dan kemakmuran negara.  PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Déjà vu atau fatamorgana?

Sekali air bah sekali pantai berubah. Saudara, benarkah senario politik tanah air masih tidak berubah?

PRU 15 sudah, pembentukan kerajaan pun sudah. Namun bagaikan keputusan pertandingan nyanyian dan lagu gubahan. Buat sekelian kalinya "rumah siap, pahat berbunyi".

Lagu terbaik, vokal terbaik, persembahan terbaik, sudah pun diumumkan. Ucapan kemenangan disampaikan dengan penuh rasa syukur. Lazimnya ucapan dimulai dengan puji syukur kepada Yang Esa.

Nama pihak yang banyak membantu, menjadi sebutan. Begitu juga insan tersayang, anak-anak, rakan taulan. Suasana bertambah meriah dengan sorakan penyokong yang sentiasa dekat di hati.

Trofi kemenangan pun dijulang dengan rasa bangga dan puas. Hadiah wang tunai cukup lumayan. Akhirnya segala perit jerih pengorbanan, ternyata berbaloi. Begitulah gambaran suasana saat pemenang diumumkan.

Baik dalam pertandingan nyanyian, mahupun pilihan raya. Nampak seakan serupa tapi tak sama.

Dalam pertandingan nyanyian, ada pelbagai format. Selalunya kuasa pemutus diletak sepenuhnya di tangan juri. Ada juga yang turut memberi kuasa kepada undian dalam talian, dengan kadar pemberat atau 'weightage' tertentu.

Keputusan yang diumumkan, adalah muktamad. Tiada tawar-menawar. Malah juri dan pengundi dalam talian sendiri tidak punya kuasa membatalkan atau mengubah keputusan.

Pihak yang tidak berpuas hati boleh cuba mencabar, namun sebarang aduan tidak dilayan. Kepada peserta yang tewas, teruskan kerja keras anda. Cuba lagi tahun depan atau bila-bila saja pertandingan seterusnya diadakan.

Bunyi 'pahat' yang mempersoalkan pemenang, kalau ada pun, cuma bertahan seminggu dua. Selepas tempoh bertenang, keadaan beransur reda. Perdebatan pun berakhir.

Lain pula ceritanya dengan pilihan raya. Kuasa pemutus, milik mutlak pengundi berdaftar. Formatnya sama saja, baik pilihan raya umum mahupun pilihan raya kecil, peringkat parlimen atau negeri.

Seperti yang kita sedia maklum, penggal pentadbiran sesebuah kerajaan pada umumnya selama lima tahun sebelum pemilihan seterusnya diadakan.

Sama dengan rancangan lima tahun pembangunan Malaysia yang kita kenali sebagai Rancangan Malaysia. Ini sama sekali bukan kebetulan.

Rancangan Malaysia atau nama lainnya Rancangan Malaysia Lima Tahun (RMLT) merupakan rancangan jangka sederhana. Fungsinya, menyokong perancangan jangka panjang. Ringkasnya, meletakkan segala pelaksanaan pembangunan dan pertumbuhan ekonomi negara pada landasan tepat.

Dalam memastikan RMLT berjalan seperti dirancang, Kajian Separuh Penggal (KSP) diwujudkan bagi menyemak semula dapatan pencapaian sepanjang dua tahun pertama. Pelarasan strategi dibuat jika perlu.

Seperti RMLT, Kerajaan Persekutuan dan negeri memerlukan masa yang cukup untuk malaksanakan dasar dan aspirasi negara. Perkara ini tidak mungkin dapat disempurnakan jika pertukaran 'pramatang' kerajaan terus berulang.

Baru enam bulan Perdana Menteri Ke-10 (PMX) mentadbir negara, sudah ada agenda menjatuhkan Kerajaan Perpaduan.

Tidak seperti semua Perdana Menteri terdahulu, PMX terpaksa membentuk kerajaan yang dianggotai 19 parti politik daripada blok atau gabungan berbeza. Ini bukan kerja mudah. Namun saranan itu diterima penuh takzim.

Kalau sebelum ini beliau cukup dikenali dengan slogan 'lawan tetap lawan'. Namun pendekatan itu dengan cepat diubah kepada 'dulu lawan sekarang kawan'.

Kita perlu ingat, pembentukan Kerajaan Perpaduan adalah atas nasihat Yang di-Pertuan Agong sebagai Ketua Negara. Dalam menjunjung saranan Baginda, pintu dibuka kepada semua parti politik. Tidak ada yang terkecuali.

Sayangnya salam perdamaian yang dihulur, ditolak mentah-mentah pihak tertentu. Ditambah pula dengan bayangan menjatuhkan kerajaan menggunakan kaedah yang dikatakan sah di sisi perundangan.

Ada saja akal mereka. Entah langkah apa kali ni tidak pula dinyatakan. Persoalannya, adakah provokasi yang dibuat mempunyai asas? Benarkah ada wakil rakyat yang sedang giat berlatih acara lompat jauh, lompat tinggi atau lompat kijang?

Berdasarkan keterbukaan yang dilihat dalam Konvensyen Kerajaan Perpaduan baru-baru ini, nampaknya persefahaman bertambah mantap.

Naratif dan tumpuan pun lebih terarah kepada kepentingan rakyat. Termasuk soal pertumbuhan ekonomi, amalan tadbir urus yang baik dan agenda memerangi rasuah, salah guna kuasa, 'sakau-menyakau'.

Realitinya, semua ini memerlukan kerajaan yang stabil. Kerajaan yang menikmati sokongan lebih dua pertiga, sesuatu yang dah amat jarang berlaku.

Sebagai rakyat yang cintakan tanah air, relakah kita menyaksikan episod pertukaran kerajaan sebelum waktunya, berterusan?

PENULIS BAKHTIAR EFFENDY MOHD DOM ialah Editor Kanan Berita Radio RTM.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM


Strategi pupuk minat pelajar dalam bidang STEM

SAUDARA PENGARANGPendidikan Sains, Teknologi, Kejuruteraan dan Matematik (STEM) merupakan elemen penting dalam usaha menyediakan pelajar untuk memenuhi kehendak masa hadapan, dan sering dianggap sebagai cara untuk meningkatkan daya saing sejagat sesebuah negara. Dalam konteks Malaysia, STEM merujuk kepada dasar pendidikan dan pilihan kurikulum sekolah untuk meningkatkan daya saing dalam bidang sains serta teknologi kepada pelajar. Pelan Pembangunan Pendidikan Malaysia 2013-2025 (PPPM 2013-2025) menekankan pendidikan STEM di peringkat sekolah melalui aktiviti kurikulum dan kokurikulum dengan sokongan menerusi pelbagai pihak berkepentingan. Perdana Menteri Malaysia, dalam ucapannya pada sambutan Hari Guru pada 16 Mei 2023, menyentuh bahawa minat terhadap bidang STEM semakin berkurangan dan mengarahkan Menteri Pendidikan untuk menubuhkan satu pasukan khas bertujuan mencari jalan untuk menyuntik minat pelajar-pelajar sekolah terhadap STEM terutamanya dalam kalangan pelajar-pelajar di desa dan dalam kategori B40.Menyemai minat dalam kalangan murid sekolah kepada bidang sains, matematik dan teknologi adalah penting untuk pembangunan pendidikan dan profesional mereka. Berikut ialah beberapa strategi yang boleh membantu memupuk minat dalam bidang ini:Eksperimen dan aktiviti hands-onMemberi peluang kepada pelajar untuk melibatkan diri dalam eksperimen dan aktiviti hands-on yang menggalakkan rasa ingin tahu dan minat dalam mencari penemuan baru. Pengalaman praktikal boleh mencetuskan minat dan menjadikan konsep yang abstrak kepada realiti dan menarik.Perkaitan dengan dunia sebenarTunjukkan perkaitan dunia sebenar sains, matematik dan teknologi dengan menghubungkan pembelajaran bilik darjah kepada aplikasi praktikal.Tunjukkan kepada pelajar bagaimana mata pelajaran ini penting dalam menyelesaikan masalah harian dan memperbaiki kehidupan kita.Role model dan mentorMemperkenalkan pelajar kepada role model dan mentor yang memberi inspirasi yang cemerlang dalam bidang sains, matematik dan teknologi.Penceramah jemputan, lawatan lapangan ke institusi penyelidikan atau syarikat, dan program bimbingan boleh mendedahkan pelajar kepada profesional yang berjaya yang boleh berkongsi pengalaman dan minat mereka untuk bidang ini.Pendekatan antara disiplinTerangkan sifat antara disiplin sains, matematik dan teknologi. Tunjukkan cara mata pelajaran ini berhubung dengan bidang lain, seperti kejuruteraan, perubatan, sains alam sekitar dan sains komputer. Galakkan pelajar untuk meneroka pertembungan dan peluang yang timbul daripada menggabungkan disiplin yang berbeza.Pembelajaran berasaskan projekLaksanakan pendekatan pembelajaran berasaskan projek di mana pelajar boleh terlibat dalam projek dan penyelidikan secara langsung. Projek-projek ini boleh membolehkan pelajar meneroka minat mereka sendiri, menggunakan konsep saintifik dan matematik, dan membangunkan kemahiran dalam menyelesaikan masalah dan pemikiran kritis.

Penggunaan teknologi dan multimediaMenggabungkan teknologi dan sumber multimedia untuk meningkatkan pengalaman pembelajaran.Gunakan simulasi interaktif, video-video berbentuk pendidikan, sumber dalam talian dan aplikasi pendidikan untuk menjadikan pembelajaran lebih menarik dan boleh diakses.Kerjasama dan kerja berpasukanGalakkan pengalaman pembelajaran kolaboratif di mana pelajar boleh bekerjasama dalam kumpulan atau pasukan.

Galakkan mereka untuk menyelesaikan masalah secara kolektif, berkongsi idea, dan belajar daripada kekuatan masing-masing.Kerjasama meningkatkan kemahiran komunikasi, memupuk kreativiti, dan mewujudkan persekitaran pembelajaran yang menyokong.Pertandingan dan cabaranLibatkan pelajar dalam pameran sains, pertandingan matematik, cabaran pengekodan, pertandingan robotik atau pertandingan lain yang berkaitan. Acara ini menyediakan platform untuk pelajar mempamerkan kemahiran mereka, menggunakan pengetahuan mereka, dan memupuk persaingan dan motivasi yang sihat.Penglibatan komunitiGalakkan pelajar untuk mengambil bahagian dalam kelab-kelab sains, persatuan-persatuan matematik atau inisiatif komuniti berkaitan teknologi.Penglibatan dalam aktiviti kokurikulum, projek komuniti, atau program outreach boleh meluaskan pendedahan mereka kepada aplikasi praktikal mata pelajaran ini dan menyemarakkan semangat mereka.Semangat dan sokongan guruGuru memainkan peranan penting dalam memberi inspirasi kepada minat pelajar dalam sains, matematik dan teknologi. Pendidik yang bersemangat dan bersungguh-bersungguh menyampaikan keterujaan mereka dan menunjukkan perkaitan praktikal mata pelajaran ini boleh memberi impak yang mendalam terhadap penglibatan dan motivasi pelajar.Mewujudkan minat dalam bidang ini memerlukan gabungan kaedah pengajaran yang menarik, pengalaman praktikal, pendedahan kepada aplikasi dunia sebenar dan peluang untuk penerokaan peribadi. Dengan menyediakan persekitaran pembelajaran yang memupuk dan merangsang, ia boleh memberi inspirasi serta motivasi kepada pelajar untuk mengejar sains, matematik dan teknologi dengan rasa ingin tahu dan semangat.PENULIS AHMAD YANI ISMAIL, Pensyarah/Penyelidik Pusat Penyelidikan Antarabangsa Ekonomi dan Kewangan Islam Universiti Islam Selangor.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Pilihan Rakyat Turkiye: Erdogan atau Kilicdaroglu?

KUALA LUMPUR, 14 Mei- Tidak syak lagi Pilihan Raya Turkiye pada Ahad, 14 Mei 2023 merupakan cabaran paling getir buat pengundi negara tersebut dalam membuat pilihan wakil rakyat Parlimen dan juga presiden untuk lima tahun akan datang. Getir kerana Turkiye baru beberapa bulan lepas melalui malapetaka gempa bumi yang menyaksikan 50,000 orang terkorban dan hampir 3 juta orang hilang tempat tinggal.Lebih mencabar keadaan ekonomi negara itu yang satu ketika dahulu menyaksikan kadar inflasi mencapai tahap sehingga 85 peratus yang mengakibatkan harga kos makanan meningkat 50 peratus. Keputusan pilihan raya terutama sekali pemilihan presiden bukan sahaja berkait politik dan demokrasi tetapi juga penentuan nasib masa hadapan mereka.Dalam memilih bakal presiden, hanya dua calon yang dianggap mempunyai harapan sama ada memperolehi undi melebihi 51 peratus ataupun sebagai calon pemilihan sekali lagi pada 28 Mei jika tiada yang berjaya melepasi perolehan undi 51 peratus. Ini adalah kerana peraturan pemilihan presiden ialah jika tiada calon memperolehi 51 peratus undi pada pengundian Ahad maka dua calon peroleh undi tertinggi terpaksa bertarung sekali lagi pada 28 Mei akan datang.Begitu juga parti yang ingin calon mereka turut serta dalam Pilihan Raya Presiden perlu memperolehi paling minimum 5 peratus daripada jumlah undi pilihan raya terdahulu iaitu pada 2018. Parti berkenaan perlu memperolehi sekurang-kurangnya 100,000 tandatangan menyokong pencalonan tersebut.Peraturan ini dikenakan bagi memastikan calon yang berwibawa dan mempunyai sokongan dibenarkan bertanding.Presiden, Reccip Tayyip Erdogan menawarkan diri sekali lagi sebagai wakil calon presiden untuk Parti Keadilan dan Pembangunan (AKP), dianggap sebagai salah satu calon ke hadapan berbanding calon lain.Erdogan, 69 tahun dianggap sebagai pemimpin Turkiye paling lama memerintah negara tersebut sejak mula dilantik sebagai presiden pada 2014. Sebelum dilantik presiden, Erdogan ialah perdana menteri dari 2003.Paling menarik ialah dasar ekonomi Erdogan yang dilabel sebagai ‘Erdoganamics’.Jika kebanyakan bank pusat negara lain menggubal dasar monetari untuk mengawal kadar inflasi dengan mengenakan kadar faedah tinggi, Erdogan pula mengarahkan Bank Pusat Turkiye melakukan sebaliknya.Pencabar terdekat dan terkuat Erdogan ialah Kemal Kilicdaroglu dari Parti Rakyat Republikan (CHP) dan dikenali sebagai Ghandi Kemal dalam kalangan rakyat dan media Turkiye.Kilicdaroglu dianggap sebagai pencabar yang mampu menewaskan Erdogan kerana disokong gabungan enam parti pembangkang dibawah nama Pakatan Nasional yang selama ini berpecah. Paling kritikal, gabungan ini terdiri daripada parti pro-Kurdish yang secara lazim dalam setiap pilihan raya mampu meraih 10 peratus jumlah undi.Gaya kepimpinan kedua-dua bakal presiden ini berbeza yang mana Erdogan adalah lantang menyuarakan pendapat sama ada melibatkan politik tempatan atau geopolitik antarabangsa.Erdogan juga berani membuat keputusan menongkah arus tidak kira hal ekonomi seperti strategi menangani inflasi, perang Ukraine dan juga hal keahlian NATO terutama berkait Sweden.Manakala Kilicdaroglu pula tidak begitu lantang seperti mana Erdogan dan mempunyai dasar bertentangan seperti mahu mengembalikan autonomi Bank Pusat Turkiye dalam menentukan strategi tangani inflasi. Malah Kilicdaroglu berjanji akan mengembalikan sistem kerajaan berparlimen yang dihapuskan Erdogan pada 2016 kerana pada ketika ini institusi presiden dan bukannya parlimen mempunyai kuasa yang amat luas.Pilihan pengundi Turkiye adalah antara Erdogan dan Kilicdaroglu.Kilicdaroglu juga berjanji akan memulihkan hubungan Turkiye dengan Kesatuan Eropah (EU) demi mengembalikan keyakinan pelabur dari negara Eropah yang telah hilang kepercayaan akibat campur tangan Erdogan yang melampaui dalam hal penggubalan dasar ekonomi.Dalam hal Perang Ukraine pula, Erdogan mahu menjadi perantara antara Presiden Rusia, Vladimir Putin dan Presiden Ukraine, Volodymyr Zelensky.Kilicdaroglu pula jika dilantik presiden akan membawa Turkiye lebih rapat dengan NATO.Pilihan Pengundi Turkiye membabitkan 64 juta orang pasti akan membawa perubahan dalam hal ekonomi, demokrasi dan juga dasar luar negara Turkiye yang dianggap begitu berpengaruh dalam kalangan negara Islam. Seperti mana yang telah tercetus di negara lain pengundi muda dan juga pengundi pertama kali seramai 6 juta orang bakal menentukan siapakah presiden Turkiye.Jika diperhati jumlah pengundi Turkiye yang berada di 73 negara asing, seramai 1.8 juta orang telah melaksanakan tanggungjawab sebagai pengundi, jumlah ini adalah paling terbesar dalam sejarah Pilihan Raya Turkiye, maka besar kemungkinan peratus keluar mengundi Ahad ini akan melepasi 85 peratus.Erdogan dan Kilicdaroglu telah mempamerkan strategi kempen yang berlainan untuk digunakan bagi menarik pengundi muda. Erdogan dihormati masyarakat antarabangsa terutama dalam hal pertahanan dan geopolitik global. Manakala Kilicdaroglu pula menabur janji kebebasan bersuara akan dikembalikan sebagai tarikan pengundi muda.Pengundi muda cenderung memilih Erdogan kerana seorang yang berani terutama ketika beliau membatalkan larangan memakai tudung di universiti dan pejabat kerajaan. Kritikalnya isu kebebasan terutama sekali wanita kerana kumpulan ini merangkumi 51 peratus daripada jumlah pengundi. Tetapi keputusan Erdogan menarik Turkiye keluar daripada Konvensyen Istanbul yang antara lain bertujuan melindungi wanita daripada keganasan rumah tangga dianggap sebagai pemangkin negatif dalam kalangan pengundi wanita.Larangan bertudung di universiti dan pejabat kerajaan yang dibatalkan Erdogan adalah keputusan popular dalam kalangan pengundi wanita.Walaupun rakyat Turkiye begitu teruja untuk melaksanakan tanggungjawab sebagai pengundi pada Ahad, banyak rintangan terpaksa dilalui yang mungkin boleh mencacatkan proses demokrasi negara tersebut. Daripada sejumlah 3 juta penduduk yang kehilangan tempat tinggal akibat gempa bumi pada Februari lepas, hanya 133,000 daripada mereka ini yang telah pulang dan angka ini sudah pasti membantutkan jumlah peratus keluar mengundi. Menjadi kebimbangan AKP kerana sebahagian besar kumpulan yang terjejas akibat gempa bumi ini adalah penyokong setia Erdogan.Pertembungan antara Erdogan dan Kilicdaroglu dianggap menarik kerana AKP yang mendukung Erdogan dianggap parti berakar umbi Islam sementara Kilicdaroglu disokong CHP pula adalah parti diasaskan Mustapa Kamal Atartuk yang berideologi sekular.Menarik juga jika dianalogikan pertembungan Erdogan dan Kilicdaroglu adalah bagai pertembungan Biden dan Trump untuk pemilihan presiden Amerika Syarikat (AS) 2024 jika hendak dikaitkan dengan hal Perang Ukraine.Ini adalah kerana Trump lebih cenderung akrab dengan Rusia sepertimana Erdogan sementara Biden pula adalah tonggak NATO menyokong Ukraine sepertimana prinsip dasar luar Kilicdaroglu.Sebab itu juga ada desas desus tuduhan bibit-bibit campur tangan Washington dan Kremlin menjelang Pilihan Raya Turkiye apabila Duta AS ke Turkiye, Jeff Flake dituduh mempamerkan sokongan terhadap Kilicdaroglu. Begitu juga apabila salah seorang calon presiden iaitu Muharrem Ince menarik diri di saat akhir akibat kesan khabar angin negatif yang berpunca dari Kremlin. Walau bagaimanapun kita berharap rakyat Turkiye mampu membuat keputusan secara bebas demi kepentingan Turkiye dan bukan kepentingan negara lain.

PENULIS PROF DR. AZMI HASSAN, Pakar Geostrategis dan Felo Kanan Akademi Penyelidikan Strategik Nusantara.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Pendidikan berasaskan agama dan pelaksanaanya

Sistem pendidikan arus perdana dunia masa kini tidak mengiktiraf agama sebagai asas pendidikan berdasarkan saranan United Nations Educational, Scientific and Cultural Organization (UNESCO). UNESCO tidak mengiktiraf agama sebagai asas kepada pendidikan kerana ia merupakan organisasi sekular yang mempromosikan pendidikan berdasarkan prinsip hak asasi manusia, kesaksamaan, dan tanpa diskriminasi.

Bagaimanapun UNESCO mengiktiraf kepentingan kepelbagaian agama dan budaya dalam pendidikan tetapi menyokong pendidikan yang berasaskan prinsip saintifik, sosial dan kemanusiaan berbanding kepercayaan agama atau ideologi.

Tambahan pula, UNESCO menekankan kepentingan menghormati hak asasi manusia, termasuk hak kebebasan berfikir, dan agama. Ini bermakna, menurut UNESCO, pendidikan tidak seharusnya memaksakan apa-apa kepercayaan agama atau ideologi tertentu kepada pelajar tetapi harus menghormati hak dan kepercayaan individu mereka.

Malaysia sebagai negara anggota UNESCO menerima pakai banyak dasar dan prinsip serta cadangan UNESCO dalam dasar pendidikannya.  Malaysia telah bekerjasama rapat dengan UNESCO dalam pelbagai bidang, termasuk menggalakkan pendidikan inklusif dan saksama, peningkatan kualiti pendidikan, dan kemajuan prinsip hak asasi manusia, kesaksamaan gender, dan pembangunan mampan.

Khususnya, Malaysia telah bekerjasama dengan UNESCO untuk mencapai Matlamat Pembangunan Mampan 4 (SDG 4) yang bertujuan untuk memastikan pendidikan berkualiti inklusif dan saksama serta menggalakkan peluang pembelajaran sepanjang hayat untuk semua.

Malaysia juga telah melaksanakan program Pendidikan untuk Pembangunan Lestari (ESD) UNESCO, bertujuan untuk mengintegrasikan prinsip pembangunan mampan ke dalam semua peringkat pendidikan.

Secara keseluruhannya, Malaysia mengiktiraf kepentingan prinsip dan syor UNESCO dalam membentuk dasar pendidikannya dan telah berusaha secara aktif untuk melaksanakannya dalam sistem pendidikan negaranya.

Malaysia pada dasarnya adalah sebuah negara yang berpegang teguh kepada agama sebagaimana yang termaktub dalam Rukun Negara iaitu prinsip pertama “Kepercayaan Kepada Tuhan”. Semua rakyat Malaysia dari pelbagai kaum, bangsa dan agama berpegang teguh kepada lima prinsip Rukun Negara. Perlembagaan Malaysia juga mengiktiraf agama Islam sebagai agaman rasmi negara. Berbanding dengan negara Amerika Syarikat di mana agama tidak dinyatakan dalam First Amendment dan kerajaan Amerika Syarikat tidak boleh mengiktiraf mana-mana agama.

Bagaimanapun, kerajaan Amerika Syarikat boleh membantu mana-mana agama hanya jika tujuan utama bantuan adalah sekular dan bantuan itu tidak boleh mempromosikan atau menghalang agama-agama tersebut.

Maka selayaknya sistem pendidikan Malaysia adalah berasaskan agama-agama yang wujud di Malaysia dan mengutamakan agama Islam sebagai asas pendidikan. Pelaksanaannya perlulah mengambil kira apa yang dibenarkan oleh perlembagaan Malaysia. Kita boleh mengambil kira saranan UNESCO tetapi dalam masa yang sama kita perlu ada sistem pendidikan acuan kita sendiri yang berasaskan agama mengikut konteks Malaysia.

Pendidikan berasaskan agama merujuk kepada jenis pendidikan yang menjadikan agama sebagai integral bagi semua matapelajaran dan bukan mengintegrasikan kepercayaan dan amalan agama ke dalam kurikulum.

Dalam pendidikan berteraskan agama, ajaran agama sering dimasukkan ke dalam mata pelajaran yang diajar di sekolah, seperti sejarah, sastera, dan sains. Pelajar juga mungkin dikehendaki mengikuti kelas pengajian agama, atau mengambil bahagian dalam aktiviti keagamaan. Pendidikan berasaskan agama menyediakan asas moral yang kukuh dan membantu menyemai nilai-nilai seperti hormat-menghormati, belas kasihan, dan merendah diri.

Falsafah dan sistem pendidikan Islam bertujuan untuk menzahirkan kebertanggungjawaban (Al-Mas’uliyyah), ikutan yang baik (Al-Qudwah Al-Hasanah) dan suasana persekitaran yang salih (Al-Bi’ah Al-Solehah) yang berasaskan kepada kepercayaan dan kepatuhan kepada Allah SWT berpandukan Al-Quran dan Al-Sunnah serta pengalaman ilmuwan yang muktabar.

Kelangsungan sistem pendidikan Islam diseimbangkan melalui empat elemen insan iaitu rohani, aqal, jasmani dan emosi. Melalui tarbiyyah Qur’aniyyah tersebut maka lahirlah insan Bani Adam yang mempunyai ilmu, iman dan akhlaq mulia serta menzahirkan tanggungjawabnya kepada agama, diri, keluarga, masyarakat dan negara.

Sistem pendidikan ini bersifat syumul dan berterusan dan menekankan kepada pembentukan insan yang beradab secara fitrah, berpaksikan al-Quran dan al-sunnah serta mempunyai kepakaran profesional dalam pelbagai bidang ilmu.

Melalui pendidikan dan penghayatan ilmu dengan kasih sayang dalam persekitaran (al-bi’ah al-solehah) akan membantu  membentuk insan  ‘organic’ dan ’emergent.’  Pembentukan insan secara ‘organic’ bermaksud membentuk insan secara menyeluruh, integral dan bukan secara terpisah.

Al-bi’ah al-solehah akan mengetepikan faktor-faktor negatif yang menjadi penghalang kepada perkembangan mental dan spiritual remaja muslim.  Pendidikan yang terbentuk dan terbina dari sistem ini akan bersifat integral dan membentuk insan ta’dibi yang berkebolehan untuk memimpin ke arah kebaikan.

Hakikatnya dalam Islam, pendidikan sebenar wajib meletakkan teras tauhid sebagai paksi. Matlamat pendidikan dalam Islam yang sebenar adalah untuk membina insan yang berperanan sebagai khalifah dalam mentadbir alam. Justeru, pembinaan dan pembentukan adab dan sahsiah pelajar merupakan elemen terpenting untuk dibangunkan dalam sistem pendidikan dan menjadi teras sebelum menggarap ilmu-ilmu lain.

Sekularisme, yang dipegang oleh UNESCO dan negara-negara lain, yang mencipta tamadun tanpa tuhan telah membawa bencana desakralisasi-dehumanisasi (desacrelization- dehumanization) secara besar-besaran.

Ideologi utamanya ialah untuk membebaskan manusia dari nilai-nilai keagamaan dan metafizikal seterusnya menyisihkan agama dari aspek kehidupan insan. Tamadun kebendaan yang hedonistik, permisif, rakus dan boros telah mentransformasikan insan menjadi manusia haiwan atau manusia robot.

Ternyata dunia yang sedang dilanda krisis ketamadunan memang memerlukan juru selamat berupa agama yang mampu mengembalikan keinsanan secara utuh, jasmani-rohani-spiritual. Ketika ini memang banyak tanda-tanda kehausan insan kepada kehidupan rohaniah. Persoalan di sekitar spritualiti sudah mula banyak diwacanakan di pelbagai ranah.

Kemunculan istilah-istilah seperti spiritual capital, spiritual entrepreneur dan lain-lain sepertinya adalah petanda jelas tentang wujudnya kerohanian yang didambakan. Yang pasti, akan ramai yang terjebak dalam ilusi dan kebingungan rohaniah apabila pencariannya dilakukan di luar agama.

Kesan dan akibat dari kerosakan nilai adab dalam pendidikan kini amat menular dirasai oleh dunia, khususnya barat. Ketika dunia korporat digegarkan oleh pelbagai skandal penyelewengan, korupsi, rasuah dan lain-lain seperti yang terjadi terhadap Volkswagen (2005), Dietmar (2005), Goodin (2011), Freddie Mac dan Fannie Mae (2003-2004), Healthsouth (2003), Martha Stewart (2002), Merill Lynch (2002),  Tyco International (2002), Worldcom (2002), XEROX (2002), ENRON (2001) dan Erome Kerviel (2008), antara pertanyaan semerta yang muncul ialah tentang apa ertinya ijazah dan kelulusan yang dimiliki oleh para pelaku skandal penipuan tersebut? Apa pula ertinya matapelajaran Etika Perniagaan yang diajarkan hampir di seluruh sekolah perniagaan di dunia?

Di Malaysia juga skandal rasuah dan salah guna kuasa seperti 1MDB, Tabung Haji dan FELDA telah menggegarkan dunia dan merupakan sejarah hitam Malaysia. Sudah tiba masanya, sistem pendidikan negara di rombak dengan menjadikan pendidikan agama sebagai asas sistem pendidikan Malaysia. Kita semua adalah hasil daripada sistem pendidikan, sama ada dalam negara atau luar negara. Sistem pendidikan di sini termasuklah yang formal, tidak formal dan non-formal.

Pendidikan formal merujuk kepada pengajaran yang berlaku di sekolah dan institusi pengajian tinggi, mengikut kurikulum dan pedagogi rasmi. Pendidikan tidak formal berlaku di luar persekitaran bilik darjah pembelajaran tradisional dan terdiri daripada program pendidikan yang terancang dan tersusun manakala pendidikan non-formal ialah tidak mempunyai program atau kurikulum yang tersusun dan piawai.

Ada pepatah Bahasa Inggeris yang berbunyi: "It takes a village to raise a child”.

PENULIS AHMAD YANI ISMAIL, Pensyarah/Penyelidik Pusat Penyelidikan Antarabangsa Ekonomi dan Kewangan Islam Universiti Islam Selangor.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.